21 Penjejak Iban Dan Sarawak Rangers Dari Malaya Dan Singapura

ANDAI ada anak Sarawak yang berkata bahawa apa yang berlaku di Malaya sekarang tidak melibatkan Sarawak adalah sesuatu yang amat kita kesali kerana walau tiada darah yang mengalir di dalam tubuh badan seorang anak Sarawak itu sekalipun satu sejarah yang berkaitan dengan perjuangan k0munis di bumi Malaya turut pernah melibatkan anak Sarawak.

Mungkin sudah hidup di dalam aman yang nyaman, segalanya serba serbi ada sehingga kita lupa daratan malah terus lupa ingatan mengenai satu ceritera sejarah mengenai sebahagian anak Sarawak yang menabur keringat dan bakti mereka ketika darurat k0munis berlangsung di Malaya iaitu jauh sebelum Negara Malaysia ditubuhkan iaitu pada tahun 1948.

Ya, disinilah pasukan yang gagah terdiri dari anak Sarawak yang amat dibanggakan oleh Pesuruhjaya British Malaya iaitu Sir Gerald Templer yang menggelar pasukan Penjejak Iban dan Sarawak Rangers sebagai “Pasukan Terbaik Di Dunia”.  Dan kata pujian yang sama turut pernah dipertuturkan oleh Presiden Sukarno iaitu presiden Indonesia ketika zaman Konfrontasi Indonesia/Malaysia (1962-1965) di dalam ucapannya iaitu ”Tentera Iban ini datangnya tidak diundang, saat pergi semua bala tenteraku hilang nyawa. Ramai yang berc3rai dari badan dan kepala. Mereka sungguh pantas hinggakan tidak terlihat oleh mata manusia”.

Penglibatan anak Sarawak mula berjuang di medan pep3rangan di Malaya bermula pada tahun 1948 iaitu ketika zaman Darurat K0munis Malaya yang mana menyaksikan keringat mereka dituntut oleh Koloni British pada masa itu.  Dengan Sarawak dibawa jajahan Koloni Mahkota Sarawak British maka kerajaan pada masa itu bersetuju untuk menghantar 49 penjejak Iban ke Malaya bagi membantu memerangi k0munis yang berleluasa pada waktu itu.

Kepakaran 49 orang anak-anak Iban ini bukanlah hanya sembrono dipilih sebaliknya sudah membuktikan bahawa mereka yang terbaik daripada seluruh rumah-rumah panjang kaum Iban di Sarawak itu. Jika diikutkan di dalam perjanjian yang pertama, kesemua mereka hanya berkhidmat selama tiga bulan sahaja di Malaya dan usai tempoh perkhidmatan mereka tamat, dari 49 orang ada 24 orang yang memilih untuk terus berbakti di Malaya.

Tatkala itulah 24 orang penjejak Iban yang tinggal di Malaya telah diserapkan ke Pasukan Ferret No. 4 yang juga dianggotai oleh pasukan tentera Gurkha dan tentera Force 136.  Dari 24 orang pada mulanya akhirnya ramai anak-anak Iban terus mendatangi Malaya dan berkhidmat sebagai pertahanan paling hadapan di medan pep3rangan.  Dicatatkan sehingga tahun 1952 ada lebih 1,168 penjejak Iban yang berkhidmat sebagai Penjejak Iban Sarawak di bumi Malaya.

Jika diikutkan sebagai barisan pertahanan paling hadapan sepatutnya ramai penjejak iban yang mungkin terkorban atau tercedera sewaktu bertembung dengan k0munis dari tahun 1948 namun begitu mungkin ramai tidak mengetahui bahawasanya hanya pada tahun 1951 barulah ada seorang penjejak Iban yang terkorban di Malaya iaitu yang bernama Jaweng Anak Jugah, anak Iban kelahiran Kapit, Sarawak.  Dan Mendiang Jaweng bukanlah terkorban ditembak musuh pada waktu itu sebaliknya kerana ditembak secara tidak sengaja sebab disangkakan salah seorang musuh ketika serang hendap k0munis berlaku.

Mengikut sejarah, penjejak Iban hanyalah pasukan separa tentera sahaja tetapi atas nama menjaga kebajikan mereka dari segi hak dan status, Kerajaan Koloni British di Malaya, Kerajaan Koloni Mahkota Sarawak British dan pemimpin kaum Iban di Sarawak telah mengambil kata sepakat untuk mengiktiraf penjejak Iban sebagai unit tentera.  Tanggal 1 Januari 1953, Sarawak Rangers Unit Tanah Melayu telah ditubuhkan secara rasmi dengan pegawai pemerintahnya yang pertama adalah Leftenan Kolonel C.J Baird.

Kemudian pada tanggal 1 April 1960, Sarawak Rangers Unit Sarawak, Borneo telah ditubuhkan secara rasminya di bumi Sarawak oleh Kerajaan Koloni Mahkota Sarawak British dengan pegawai pemerintahnya merupakan anak tempatan yang juga salah seorang penjejak Iban bernama Leftenan Tomlow Anak Isa.  Ini merupakan satu penghormatan yang besar kepada kaum bumiputera Sarawak amnya dan kaum Iban khususnya di dalam rentatan perjuangan anak Sarawak mempertahankan ibu pertiwi kita memandangkan ketika itu Sarawak masih lagi menjadi tanah jajahan British.

Ini hanya satu sejarah ringkas mengenai keberadaan penjejak Iban dan Sarawak Rangers di bumi Malaya dan berbalik kepada satu sejarah yang begitu mencengkam jiwa malah meninggalkan luka yang amat dalam adalah mengenai kepulangan “jasad tanpa nyawa” para penjejak Iban yang terkorban dibvnuh k0munis sewaktu zaman darurat k0munis berlangsung di Malaya.

Bayangkan setelah berpuluh-puluh tahun jasad dikuburkan jauh dari keluarga, dibiar sepi tanpa ada yang menjenguk pusara kerana difahamkan keluarga di Sarawak tidak mengetahui dimanakah pusara mereka berpuluh-puluh tahun lamanya dan atas inisiatif seorang anak Iban kelahiran Kampung Lachau Dua, Simanggang iaitu Leftenan Kolonel (B) Robert Rizal Abdullah @ Rober Madang Langi yang juga seorang pesara tentera yang dianugerahkan Pingat Gagah Berani oleh Kerajaan Malaysia atas kecemerlangannya bertingkah dengan k0munis memungkinkan “pulai menoa” 21 penjejak Iban dan Sarawak Rangers ini ke Sarawak pada tahun 2011.

Ops Ngerapuh yang dijelmakan pada tahun 2008 oleh beliau bagi membawa pulang penjejak Iban dan Sarawak Rangers yang mana pusara mereka berselerakkan di bumi Malaya dan Singapura bukanlah mudah.  Jika tiada usaha dan tekad yang waja mana mungkin kerja-kerja sesulit ini boleh dilakukan.  Namun atas nama bagi memastikan saudara seSarawak “kembali” ke ibu pertiwi memungkinkan beliau menggunakan segala pengalaman dan hubungan di dalam ketenteraannya menjejak pusara-pusara 21 penjejak Iban dan Sarawak Rangers ini sampai dapat.

Lokasi pusara 21 penjejak Iban yang dikenalpasti masih lagi berada di bumi Malaya pada waktu itu adalah seperti berikut:

DIKUBURKAN DI TEPI JALANRAYA! Ya, itulah kenyataan yang harus kita terima apabila berkata di dalam darurat atau waktu pep3rangan.  Dan dinyatakan pusara penjejak Iban bernama Ungkok Anak Jugam itu telah dialihkan ke tepi jalan KM4 Jalan Langgar, Alor Setar, Kedah satu dekad yang lalu bagi membenarkan pembinaan lebuhraya pada waktu itu.

Hanya pada bulan April tahun yang sama ia berjaya dijejaki oleh Leftenan Kolonel Rizal Robert baharulah pusara Mendiang Ungkuk Anak Jugam dipindahkan ke Tanah Perkuburan Gereja Katolik St. Michael’s di Alor Setar.  Bagi memastikan adat kaum Iban dipertahankan, beliau turut mengadakan “upacara miring” dijalankan ketika proses pemindahan pusara Mendiang Ungkuk dilakukan.

Satu kerja yang memakan masa bertahun lamanya yang mana Ops Ngerapuh jika dilihat dari sasarannya adalah untuk membawa pulang kesemua 21 penjejak Iban dan Sarawak Rangers pada tanggal 31 Ogos 2010.  Atas sebab-sebab tertentu akhirnya Kerajaan Negeri Sarawak bersama dengan Kerajaan Malaysia serta penglibatan beberapa agensi pertahanan termasuklah persatuan Veteran Tentera Sarawak dan SEDC akhirnya memungkinkah ianya berlaku dan sejak itulah ianya dikenali sebagai Ops Mai Pulai 2011.

Ops Mai Pulai dilestarikan pada tanggal 26 Julai 2011 apabila rangka-rangka 21 penjejak Iban dan Sarawak Rangers diterbangkan dengan pesawat tentera ke Lapangan Terbang Tentera Udara Kuching.  “Kepulangan” mereka disambut oleh ribuan rakyat Sarawak lebih-lebih lagi keluarga 21 penjejak Iban dan Sarawak Rangers yang terlibat dengan linangan airmata dan kesedihan yang amat sangat.  Dengan penuh adat-istiadat ketenteraan akhirnya mereka mendapat pengiktirafan yang sewajarnya setelah berbakti kepada negara dengan kesemua mereka dikebumikan semula pada tanggal 27 Julai 2011 di Makam Pahlawan Sarawak di Kuching.

Ingatilah sejarah ini wahai rakyat Malaysia amnya dan anak Sarawak khususnya, jangan kita beralah dengan mainan politik sesetengah pihak yang cuba untuk mengangkat ideologi k0munis bertapak kembali di bumi Malaysia.  Waima abu sekalipun ianya bukan sekadar abu TETAPI ada rasa sakit dan luka yang paling dalam di dalam sejarah perjuangan anak Sarawak samada di bumi Malaya mahupun di Sarawak sendiri.  Jangan cuba mengubah sejarah!

RIP Sarawakian warriors, the brave one!

-HB-

#kameksayangSarawakbah!

RUJUKAN:

The Star, 23/7/2011 – Reburial for 21 Iban Trackers and Sarawak Rangers. https://www.thestar.com.my/news/community/2011/07/23/reburial-for-21-iban-trackers-and-sarawak-rangers/

Borneo Post, 25/7/2011 – 21 Iban Trackers To “Come Home” Finally. https://www.theborneopost.com/2011/07/25/21-iban-trackers-to-‘come-home’-finally/

An Update Of Ops Ngerapuh. http://pgbwarrior.blogspot.com/2010/08/update-on-ops-ngerapuh.html

D3ad Iban Warriors To Go Home. http://pgbwarrior.blogspot.com/search/label/Iban%20Trackers%20going%20home

Borneo Oracle – Penjejak Iban Dan Sarawak Rangers


Doktor Celaka Yang Menghamilkan 50 Wanita

Semua manusia dilahirkan sempurna dari segi fitrah. Tetapi nilai kesempurnaan ini sangat subjektif. Setakat paru-paru lemah sampai boleh kena asma masih lagi sempurna. Malah orang hilang upaya penglihatan yang bergantung selamanya pada tongkat pun masih sempurna. Konsep ini mudah dipakai untuk faham individu yang mengalami masalah kesuburan.

Kena faham awal-awal. Masalah kesuburan tidak melunturkan kejantanan atau kewanitaan seseorang. Kerana tangga kesuburan ini bertingkat-tingkat – ada yang boleh hamil cuma perlu bantuan saintifik seperti teknik tabung uji misalnya.

Teknik ini sangat mahal sebenarnya – dalam lingkungan AS$12,000 hingga AS$14,000 kalau di Amerika Syarikat (Conrad, 2021). Ada rawatan yang mencecah AS$30,000. Kena tengok pada keupayaan pesakit itu sendiri. Mahal macam mana sekalipun, ramai sanggup buat kerana mahu anak.

Pasangan Los Angeles siap terbang ke Albany, New York, kerana klinik sana lebih murah selepas ambil kira kos penerbangan dan penginapan (Leonhardt, 2019).

Gambaran ini sudah cukup untuk pembaca bayangkan keterdesakan keluarga. Prosesnya rumit tetapi boleh faham kalau tengok pada asas: 1) ovum dikeluarkan daripada ovari dan kemudian 2) ovum dipasangkan dengan sperma lelaki. Semua dibuat dalam makmal. Apabila dua benih disenyawakan, nutfah kemudian 3) dipindah balik masuk dalam rahim wanita yang 4) lahir macam biasa.

Persoalan sekarang: macam mana kalau ada tangan musibat yang sengaja tukar sperma? Kira tukar sampel air mani terus.

Pekung Akhirnya Terlondeh

Amerika Syarikat sebelum ini sangat ketinggalan dalam bab nasab. Banyak kes pembunuhan tidak selesai kerana identiti mangsa tidak dapat dikenal pasti. Macam Malaysia senang sikit – ada cap jari dalam simpanan kerajaan (diambil semasa membuat kad pengenalan).

Jadi jumpa mayat, pasangkan saja cap jari mangsa guna rekod simpanan. Amerika Syarikat lain. Cap jari dianggap suci ala-ala “my body, my rights”. Tetapi kempen kesedaran sudah membetulkan perspektif dangkal ini.

Sebab itulah ramai pakat hantar maklumat DNA mereka untuk disimpan pihak ketiga macam Ancestry.com atau 23andMe. Katakanlah ada keluarga hilang anak di Minnesota. Tetapi di Texas, polis jumpa mayat yang sudah reput. Keluarga masih mencari (padahal polis sudah jumpa). Guna saja data untuk dipadankan. Dan individu juga boleh padankan dengan DNA ahli keluarga lain, jika ada, dalam sistem tersebut.

Tanpa disangka, kaedah ini melondehkan pekung seorang doktor jahat yang bernama Donald Cline. Doktor ini sebelum ini mengendalikan rawatan tabung uji. Keluarga bayar mahal supaya boleh hamil. Dan ramai wanita hamil selepas menjalani rawatan Dr. Cline.

Walau bagaimanapun pada Ogos 2017, seorang wanita bernama Heather Woock mendapat mesej rantaian daripada ramai orang yang tidak dikenali. Semua mendakwa DNA mereka berpadanan dengan Woock, menurut 23andMe dan Ancestry.com. Kira Woock adalah kakak atau adik mereka. Mula-mula Woock fikir mereka sedang scam. Rupa-rupanya memang betul kerana ibu bapa mereka menjalani rawatan Dr. Cline.

Modus Operandi Donald Cline

Kerja Dr. Cline mudah saja. Air mani adalah kunci utama. Beliau membuang air mani suami. Dan beliau letak air mani sendiri. Jadi semua nutfah adalah anak Dr. Cline, mudah kata. Ada dalam kalangan wanita hamil guna sistem bank sperma. Mereka mahu anak tetapi malas berkahwin atau cari pasangan.

Sekadar petik ikut katalog dan hamil saja. Cuma mereka tidak dapat ciri-ciri mereka petik kerana anak semua muka macam Dr Cline (Zhang, 2019).

Siasatan mendapati Dr. Cline buat perangai antara tahun 1979 hingga 1986. Memang kena betul dengan tahun kelahiran Heather Woock (dan semua yang menghubungi beliau). Dr. Cline buka klinik pada tahun 1979, sangat kena kalau tengok balik garisan masa pada kertas siasatan.

Apa yang berlaku di sini adalah pecah amanah antara doktor dan pesakit. Para suami pakat terduduk tengok muka anak yang bukan anak benih sendiri. Mereka dikhianati. Yang paling sedih adalah macam mana mereka sedar mereka dikhianati. Ceritanya begini: Amerika Syarikat membudayakan hadiah “pembuktian” pada Hari Krismas, Hari Ibu dan Hari Bapa.

Anak-anak yang meningkat dewasa akan cetak Laporan Ujian DNA yang dihias kemas. Laporan ini diberi kepada ibu bapa mereka sebagai hadiah. Masalahnya, laporan mendedahkan ibu mereka adalah ibu kandung. Tetapi lelaki disangka bapa bukan bapa kandung. Kerana benih menjadikan mereka ditabur Dr. Cline.

RUJUKAN:

Conrad, M. (2021, September 28). How Much Does IVF Cost? Forbes.

Leonhardt, M. (2019, Ogos 13). Women are traveling far and wide for affordable IVF – here’s why it’s so expensive. CNBC.

Zhang, S. (2019, April). The Fertility Doctor’s Secret. The Atlantic.


Sejarah Penjinakkan Kucing

Selalunya, setiap kali aku balik ke rumah daripada universiti, benda pertama yang aku buat ialah pergi ke balkoni rumah untuk melihat tuan besar rumah kami: Muezza. Hobi dia setiap hari ialah tidur dan melantak. Kucing aku yang satu lagi, Brad Pitt adalah berlainan dengan Muezza dari segi sifat. Barangkali kerana baka Maine Coone nya, dia suka ikut dan perhati ahli rumah kami dalam melakukan sesuatu. Juga, Brad Pitt ni lebih bijak, mampu selesaikan puzzle mudah seperti membuka sangkar dengan sendiri, mendengar cakap dan sebagainya, berpadanan dengan gelaran baka kucing Maine Coone sebagai ‘anjing’ versi kucing.

Melihatkan dua ekor kucing ni di rumah, satu soalan
menjelma di fikiran aku. Dari mana kucing ni datang?

Kucing domestik yang melata zaman sekarang adalah
hasil domestifikasi kucing liar di kawasan hutan. Jadi, inilah persoalannya;
kucing hutan mana?

Menurut dapatan saintis, baka induk kucing hutan
dipercayai berpusat Eropah sekitar 50,000 tahun dahulu. Kemudiannya, variasi
kucing hutan Eropah ni bermigrasi ke Asia Tengah, yakni di sekitar kawasan
Afrika Utara sehinggalah ke wilayah Turki, sekitar 10,000 tahun lepas. (ini
adalah penting). Kemudiannya, kucing hutan ni bermigrasi ke merata tempat dan
mewujudkan baka kucing hutan yang lain seperti kucing hutan Eropah, dan kucing
hutan Asia.

Dapatan mengenai baka induk Asia Tengah ni penting kerana garis masa migrasi dan tempat adalah selaras dengan kebangkitan tamadun-tamadun purba. Hasil ekskavasi kubur neolitik berusia 9,5000 tahun di Cypurs menemukan tulang temulang manusia dan kucing yang berdekatan antara satu sama lain. Dalam dunia arkeologi dan ekskavasi, manusia selalunya akan menanam objek dan haiwan kesayangan mereka sekali dalam kubur mereka, sebagaimana kubur orang Mongol yang mempunyai kubur kuda berdekatan dengannya. Menariknya, Cyprus tak mempunyai mana-mana jenis baka kucing hutan di situ. Ini memberi makna kebarangkalian kucing dalam kubur tersebut diimport dari wilayah luar, dan wilayah terdekat yang mempunyai baka kucing liar ialah Asia Tengah. Kucing hutan Afrika.

Tamadun purba tertua di dunia terletak di kawasan Sabit Subur, juga di Asia tengah. Hasil penemuan arkeologi di wilayah ini menemukan tapak neolitik pra-tembikar di tapak bukit Taurus dan gunung Zagros. Tamadun neolitik dikenali sebagai tamadun di mana manusia mula menternak haiwan dan juga bercucuk tanam. Ini ialah kata kunci kedua. Apabila manusia mula mengumpulkan hasil tanaman seperti gandum di gudang, ini akan menarik haiwan perosak untuk berkampung dan memakan semua hasil gandum ni. Apa yang menarik tentang kucing ni ialah, kalau haiwan jinak lain selalunya manusia yang ternak dia sampai jadi jinak. Kucing ni dia yang ajar diri dia jadi jinak semata mata untuk senang cari makan. Bila jadi macam tu, lagi la manusia nak bela dia sebagai haiwan peliharaan. Maknanya memang dari dulu lagi la kucing ni kuat curi tulang.

Jadi, apa langkah terbaik untuk mencegah masalah ni? Ya, kucing lah solusi tersebut. Proses domestifikasi kucing hutan adalah selari dengan zaman neolitik di Sabit Subur. Namun, kucing hutan pada zaman tersebut mungkin terhad kepada haiwan pengawal binatang perosak semata-mata berbanding haiwan peliharaan. Ini juga secara tak langsung menceritakan kenapa tamadun Mesir Purba menyembah kucing – sebab kucing ni makan haiwan perosak, dan juga sebab mereka ni melindungi firaun daripada haiwan berbisa macam ular yang memang makanan mereka. Sebab tu dewi Bastet, dewi kesuburan Mesir Purba berkepala kucing, ada cerita tentang dia berlawan dengan dewa ular Apep.

Bila ada teknologi perkapalan, orang boleh berniaga jauh jauh dari kampung halaman mereka. Namun, ada masalah lain pula yang muncul. Tikus pun akan naik kapal dagang sebab ada makanan. Jadi, pelaut pelaut purba ni akan bawa kucing sekali untuk kawal haiwan perosak.

Selain daripada itu, kucing ni derianya sensitive. Mereka oleh tahu kalau kalau ribut akan muncul di lautan. Lama kelamaan orang mula menganggap kapal akan menjadi lebih bertuah kalau ada kucing. Kalau kita ikut catatan sejarah pun memang banyak kapal terselamat daripada bencana sebab tengok kucing berperangai pelik di kapal.

Ada kalanya, kucing ni akan terlepas ke kawasan asing dan beranak pinak di situ. Bermula dari perihal inilah, kucing melata di satu dunia jadi baka berasingan. Sebab berdagang sahaja. Tradisi kucing atas kapal ni bertahan dari zaman purba hinggalah awal abad ke-20. Itupun ada je kapal yang bawa kucing untuk bermanja manja dan juga sebab mitos kucing bertuah tu.

Sampai sekarang kalau kita buat kajian perbandingan DNA, kucing domestik
tak kira Maine Coon di Amerika, atau Angora di Turki, kesemuanya dikira
keturunan kucing hutan Afrika, padahal di benua mereka tu ada sahaja kucing
hutan lain.

RUJUKAN:

Driscoll, Carlos
(2009). “The Taming of the Cat. Genetic and Archaeological findings hint
that wildcats became housecats earlier- and in different place- than previously
thought”. Scientific American. 300.6: 68–75.

Serpell, James
A., “Domestication and history of the cat”, The Domestic
Cat, Cambridge University Press,
pp. 83–100, ISBN 9781139177177, retrieved 2019-04-09


Macam Mana Brunei Bebas COVID-19 Selama Setahun?

Dulu rakyat Malaysia tengok statistik COVID-19 dengan perasaan penuh bangga. Walaupun ada beberapa kluster, rantaian kebolehjan.gkitan sudah berjaya dibenamkan. Angka harian pun turun hingga ke paras satu angka saja. Semua kenangan manis ini sekarang menjadi angan-angan sahaja.

Kes harian sudah mencecah ribuan setiap hari, nampak macam sangat sukar pula untuk disifarkan semula seperti dulu. Banyak kesilapan telah berlaku, dengan ada pula varian-varian baru. Namun perkara ini tidak langsung berlaku di brunei. Kalau tengok statistik sepanjang masa, Brunei seolah-olah kebal pun ada.

Pernah sekali Brunei berjaya bertahan 91 hari tanpa satu kes. Konsistensi ini berakhir pada 7 Ogos 2020, kerana satu kes import daripada Yaman. Kes seterusnya dikesan pada 23 November, apabila seorang wanita berumur 37 tahun mendarat daripada India.

Ini pun kes import. Sehingga 3 Mei 2021, Brunei hanya mempunyai tujuh kes aktif, dengan 227 kes keseluruhan. Tidak melampau kalau kata Brunei bebas COVID-19… kerana kebanyakan kes terbaru diimport daripada negara lain.

Untuk faham kejayaan Brunei, perlu faham dulu kegagalan Amerika Syarikat, India dan Malaysia dalam menangani COVID-19. Ketiga-tiga negara ini gagal pada awalnya kerana satu perkara sahaja: politik. Inilah rahsia sulung Brunei, iaitu kejituan sebuah kerajaan yang memerintah.

Pertama sekali, Brunei mempunyai sebuah kerajaan monarki mutlak tanpa pec.ahan negeri. Sistem unitari diamalkan Brunei menjaminkan kuasa pusat (central authority) dan tempatan (local government) berada pada tangan Sultan Hassanal Bolkiah.

Jadi rakyat Brunei tiada sebarang pilihan raya untuk menentukan kerajaan, seperti Malaysia dan United Kingdom.

Tanpa pilihan raya bermakna ahli-ahli parti tidak perlu ke sana sini untuk berkempen, sekali gus menyeb.arkan peny.akit secara tidak sengaja.

Kedua, Brunei menguatkuasakan undang-undang yang jelas. Kejayaan Brunei memang berpunca daripada politik yang stabil. Dengan politik sebegini, kerajaan mampu bertegas dalam usaha pembendungan dan pencegahan COVID-19 tanpa perlu bimbang dengan implikasi kepentingan.

Sistem “strong government” ini dibantu pula dengan ekonomi yang tidak bergantung pada warga luar negara (Nadia & Case, 2021). Bermakna kerajaan perlu menjaga kebajikan rakyat sahaja.

Sistem “strong government” boleh membuat apa saja. Brunei tidak peduli jika China akan marah. Kerajaannya tutup pintu dari awal lagi. Cuba lihat balik apa Brunei buat pada Januari 2020.

Semua rakyat China daripada Hubei tidak dibenarkan masuk langsung. Malaysia mengambil langkah berbeza: “ada simtom sikit pun kita akan kuarantin”, kata Dr Mahathir Mohamad (Azil, 2020).

Dengan menggunakan langkah disarankan World Health Organization seperti penutupan tempat ibadat, penjarakan sosial dan pembersihan diri, Brunei berjaya memµtµskan rantaian kebolehj.angkitan.

Dan ekonomi negara tersebut telah dibuka sepenuhnya, jauh lebih awal untuk dibandingkan dengan mana-mana negara di dunia ini. Dengan hanya “penguatkuasaan kerajaan yang jelas” dan “pematuhan marhaen yang menyeluruh”, Brunei berjaya.

Malaysia gagal dalam dua perkara ini. Pilihan raya negeri demikian hari tidak sepatutnya berlaku. Kalau terpaksa dianjurkan sekalipun, semua parti patut memboikot. Tindakan ini memanglah akan memberi kemenangan mudah.

Namun ia juga akan menunjukkan nilai tanggungjawab kepimpinan dalam menghadapi musibah paling besar sejak pepe.rang.an dengan komunis. Dan kemenangan pilihan raya ini pun bukan sama sekali kekal selamanya. Mandat hanya diberikan selama lima tahun sekali sahaja, itupun jika tidak dibubar awal.

Walau bagaimanapun, rakyat marhaen turut berkongsi tanggungjawab. Gelombang ketiga ini berlaku kerana ramai gagal mematuhi piawaian yang ditetapkan. Banyak media bercerita tentang kluster baru yang dicetuskan kerana sambutan Aidilfitri.

Peningkatan mendadak di Kelantan dan Melaka pun berlaku kerana ziarah raya (Bernama, 2021). Ini belum lagi pasal temu janji vaksin yang hampir 10,000 penduduk di Kelantan setakat ini tidak hadir (Razali, 2021).

Tiada salah jika ingin mencontohi Brunei. Kalau minta rumuskan punca kejayaan Brunei dengan hanya satu patah perkataan, jawapannya mesti “tanggungjawab”. Negara itu telah membuktikan nilai sebuah tanggungjawab.

Bukan tanggungjawab daripada kerajaan semata-mata. Rakyat pun mempunyai tanggungjawab. Apabila kedua-dua pihak bertanggungjawab, tentu sekali COVID-19 boleh dibenamkan. Kalau asyik salahkan satu sama lain, sampai sudah tidak kemana.

RUJUKAN:

Azil, F. (2020, Januari 26). Mustahil untuk kuarantin semua pelancong China di Malaysia, Tun M. Astro Awani.

Bernama. (2021, Mei 21). Ziarah raya punca peningkatan kes Covid-19 di Melaka, Kelantan. Sinar Harian.

Nadia, A.H., & Case, W. (2021, Januari 28). Behind Brunei’s COVID-19 success story. East Asia Forum.

Razali, H. (2021, Mei 24). Hampir 10,000 penduduk Kelantan tak hadir janji temu vaksin. Berita Harian.


Kapal Perang Geobukseon: Kapal Besi Ampuh Tamadun Korea

– Sejenis kapal perang jenis Panokseon & digunakan oleh angkatan laut Dinasti Joseon pada abad ke-15 sehingga abad-19.

– Versi awal kapal ini direka bentuk asalnya adalah untuk merempuh kapal musuh & dikenali sebagai Gwiseon ( spear ship ) sekitar tahun 1413-1415 seperti dicatatkan dalam ‘ Annals of Joseon Dynasty ‘.

– Ketika kerajaan Joseon menghadapi waktu kemakmuran yang panjang, kapal ini dinyah-aktifkan oleh kerajaan.

– Pada sekitar tahun 1592-1598, kapal ini direka bentuk semula & dibangunkan kembali oleh panglima Dinasti Joseon yang terkenal iaitu, Panglima Laut Yi-Shun Shi untuk menghadapi serangan armada laut Jepun ketika zaman pemerintahan Toyotomi Hideyoshi yang berhasrat menakluk Dinasti Ming di China melalui jalur negara Korea.

– Setelah berbincang dengan anggotanya, Admiral Yi mengarahkan pembinaan kapal ini semula & ketua yang dilantik dalam projek pembinaan kapal ini ialah Na Dae-Yong yang mengikut reka bentuk yang sedia ada ( reka bentuk Gwiseon ).

– Dalam diari catatan perang Admiral Yi, yang bertajuk Nanjung Ilgi ditulis oleh anak saudaranya, Yo Beon dinyatakan dengan terperinci tentang pembinaan & isi dalam kapal, ini serta laporan ujikaji persenjataan meriam Korea yang mampu menembak sejauh 300m-500m (diujikaji pada tanggal 12 Mac 1592).

– Kapal ini dimulakan pembinaan dalam sekitar tahun 1591 ketika Admiral Yi memangku tugas sebagai panglima laut yang menjaga daerah Jeon Ra.

– Kapal kura-kura ini disiapkan & dilancarkan pada tanggal 27 Mac 1592 iaitu sehari sebelum pengepungan Busanji & peperangan Dadaejin.

– Sumber mengatakan kayu yang digunakan untuk membuat kapal ini adalah jenis kayu pokok ‘Red Pine’ & kapal kura-kura yang selalu digunakan ketika waktu ini adalah jenis yang berukuran 100-200 kaki panjang ( 30m-37m).

– Setiap kapal kura-kura ini boleh memuatkan 50-60 tentera laut, 80 orang pendayung & seorang kapten kerana mempunyai dua dek ( tingkat ).

– Kapal ini dilengkapi oleh lima jenis meriam Korea (Chontong) iaitu, Cheonja (Heaven), Jija (Earth), Hyeonja (Black), Hwangja (Yellow) & Seungja (Victory), dan meriam yang paling jauh tembakkannya adalah jenis Hwangja yang mencapai sejauh 1,200m bersamaan 3,900 kaki (diletakkan di dalam saluran mulut kepala naga).

– Kapal ini juga dilengkapi senjata ‘Thunder-crush bomb’ iaitu sejenis mortar China versi Korea & ‘Giant Arrow’ yang dimana ukuran anak panah yang paling panjang adalah mencapai 3m bersamaan 9 kaki panjang.

– Kapal ini mempunyai 20 dayung ( 80 orang pendayung ) & 11 lubang meriam di sisi kiri dan kanan kapal serta dua tiang beserta layar.

– Dinamakan sebagai kapal kura-kura kerana badan kapal ini dilindungi oleh perisai berlapis kayu tebal berbentuk cangkerang kura-kura yang dilapisi kepingan besi berbentuk heksagon & menonjol duri-duri besi yang tajam dari kepingan besi ini.

– Kelebihan cangkerang ini berfungsi untuk melindungi tentera laut & para pendayung daripada serangan panahan berapi Jepun & Horokubiya ( sejenis bom tangan yang sering digunakan oleh tentera laut Jepun ketika berperang di laut ).

– Duri-duri besi yang tajam ini bertindak sebagai ‘anti-boarding’ kerana tentera laut Jepun tidak mampu untuk mendarat di atas kapal ini & jika mereka melompat ke atas bumbung kapal ini mereka akan mati ditikam.

– Kelebihan lain kapal ini adalah mempunyai sebuah kepala naga yang diletakkan di muncung kapal yang mampu menyemburkan asap sulfur, api, & peluru meriam.

– Dalam versi lama, fungsi kepala naga ini adalah untuk menyemburkan racun melalui pembakaran bahan-bahan beracun yang dibakar di dalam suatu bekas yang diletakkan di dalam badan kapal.

– Asap sulfur yang disemburkan dari kepala naga ini digunakan dalam serangan secara ‘distance combat’ iaitu dengan menyembunyikan diri lalu menyerang secara mengejut, kerana asap sulfur ini mampu membutakan penglihatan pihak armada Jepun & mengurangkan keupayaan armada Jepun untuk menentukan lokasi kapal ini ketika asap sulfur memenuhi arena pertempuran.

– Selepas menyemburkan asap sulfur, maka kapal-kapal ini akan muncul secara mendadak dari kepulan asap & merempuh kapal-kapal Jepun ( dibawah kepala naga ini diletakkan kepingan kayu tebal yang berwajah bertujuan untuk rempuhan secara ganas ).

– Kepala naga ini juga berfungsi sebagai ‘phychological warfare’ iaitu menyerang psikologi pihak musuh dengan menjatuhkan semangat berperang tentera Jepun apabila mereka apabila melihat mulut naga ini memuntahkan peluru meriam jenis Hwangja & menenggelamkan kapal-kapal Jepun.

– Taktik merempuh dan menenggelamkan kapal musuh dipanggil oleh armada laut Jepun sebagai ‘Blind Ship’ & serangan seperti ini dapat dilihat dalam peperangan Dangpo serta Sacheon ( 1592 ).

– Jumlah kapal perang Jepun yang tenggelam akibat dari taktik ini adalah sebanyak 160 buah kapal perang.

– Taktik rempuhan & serbuan terhadap kapal-kapal perang Jepun juga dapat dilihat dalam peperangan Noryang.

– Walaupun kelebihannya boleh menyerang & menguasai musuh di kawasan-kawasan perairan yang sempit, tetapi kapal ini mempunyai kelemahan berperang di kawasan laut terbuka kerana kelajuannya terbatas & ia akan menjadi susah dikendalikan apabila menghadapi tiupan angin yang kuat.

– Ini kerana kapal kura-kura berbentuk kotak & ianya direka bentuk khusus untuk serangan di kawasan yang sempit sahaja seperti di kawasan perairan selat.

– Walaupun kerajaan Jepun mempunyai para Samurai yang berani mati, ‘matchlock arquebes’ & pengalaman berperang yang panjang tetapi mereka mampu dikalahkan dengan kapal yang bernama Geobukseon.


Pesawat U-2: Pengintip Malar Hijau Amerika

Pesawat pengintip merupakan antara alat pengintipan yang digunakan agensi perisikan untuk mengintip kedudukan musuh atau melihat apa yang cuba dirahsiakan sesetengah negara. Dalam kes pesawat pengintip U-2, pesawat ini bukan saja mempengaruhi dasar luar Amerika Syarikat melalui maklumat yang diperolehinya. Tetapi pada masa sama, ia juga tidaklah boleh diharap seperti yang disangkakan seperti ditunjukkan dalam kes juruterbang Francis Gary Powers. Kisah Powers diadaptasi dalam filem Bridge of Spies yang diarahkan oleh Steven Spielberg dengan menampilkan Tom Hanks sebagai peguam, James B. Donovan yang mengaturkan pertukaran Powers dengan perisik Soviet, Rudolf Abel (Mark Rylance).

Semasa berucap di Fulton, Missouri pada 5 Mac 1946, Perdana Menteri Britain Winston Churchill memberi ingatan kepada Barat bahawa Kesatuan Soviet sudah membina tirai besi di Eropah Timur. Ucapan berkenaan sebenarnya turut memberi petunjuk Perang Dingin sudah bermula. Untuk mendapat apa-apa kelebihan ke atas Soviet, perisikan Amerika Syarikat berusaha menghantar pesawat-pesawat pengintip untuk mengambil gambar tetapi sedar usaha mereka pasti akan dipatahkan oleh jet-jet Soviet seperti MiG yang dibantu oleh radar, ironinya disumbang oleh Uncle Sam kepada Moscow semasa Perang Dunia Kedua (WWII).

Kepimpinan Tentera Udara Amerika Syarikat (USAF) berpandangan satu cara untuk mengelak dikesan radar ialah terbang pada altitud tinggi. Ini kerana radar Soviet hanya mempunyai kemampuan mengesan setakat 67,000 kaki. USAF cuba mengubahsuai 20 pesawat RB-57D yang mempunyai kemampuan terbang altitud tinggi tetapi dianggap masih tidak boleh terbang tinggi dalam jarak sukar dicapai pesawat-pesawat MiG. Pada tahun 1953, pereka legenda Lockheed Kelly Johnson membentangkan pelan pesawat CL-282 kepada USAF di mana ia mempunyai rekaan seperti pesawat peluncur, fiuslaj yang panjang dan sayap yang besar. Pesawat ini amat ringkas sehinggakan ia tidak mempunyai tayar untuk mendarat dan perlu mendarat menggunakan bahagian bawah pesawat.

Tetapi idea berkenaan tidak mendapat sambutan dari USAF tetapi menarik minat Agensi Perisikan Pusat (CIA). CL-282 menjadi asas kepada pesawat U-2 yang kita kenali hari ini. Untuk memastikan pesawat ini kekal rahsia, pesawat ini diklasifikasikan sebagai utiliti atau U, biasanya diberi kepada pesawat ringan. Dan di pihak Lockheed pula, mereka memberitahu U2 merupakan pesawat cuaca altitud tinggi.

Selepas pesawat tersebut siap dan bersedia untuk diterbangkan, USAF tidak mahu mengambil risiko menghantar juruterbang mereka melakukan penerbangan pengintipan ke atas Soviet. Ini mendorong campur tangan veteran WWII dan Presiden Amerika Syarikat, Dwight D. Eisenhower kerana sedar idea sebegitu boleh memberi kesan buruk dari segi politik. Ini membawa kepada operasi bersama USAF-CIA dipanggil Dragon Lady dengan CIA mengambil juruterbang yang tamat perkhidmatan dari USAF sebagai ‘pemandu’ U-2.

U2 mempunyai fiuslaj yang panjang dan kurus serta sayap yang mempunyai 80 kaki yang membantunya terbang pada ketinggian 72,000 kaki, lebih daripada jangkauan radar Soviet. Dan memandangkan ia terbang pada ketinggian dengan keadaan seperti di angkasa lepas, juruterbang perlu memakai sut tekanan. Mereka boleh hilang berat badan sebanyak enam paun untuk misi penerbangan selama lapan jam walaupun mereka dibekalkan dengan makanan berbentuk cecair melalui tiub yang bersambung pada topi keledar.

U-2 boleh terbang dengan kelajuan 430 batu sejam, menyamai kelajuan pesawat P-51 Mustang semasa WWII. Dan bila pesawat itu ditambahbaik dari segi enjin, ia berkemampuan terbang pada ketinggian 75,000 kaki tetapi ini juga memaksa juruterbang sentiasa berjaga-jaga kerana ia boleh mengalami pegun semasa terbang dengan laju. Pada awalnya, pesawat ini hanya dilengkapi dengan kamera dengan lensa fokal 180 inci untuk mengambil gambar-gambar resolusi tinggi. U-2 kemudiannya dilengkapi semua peralatan mengumpul maklumat perisikan.

Tidak seperti CL-282, ia boleh mendarat dengan tayar di bawah muncung dan ekor pesawat tetapi daya angkat luar biasa terima kasih kepada sayapnya yang panjang menyukarkan mana-mana juruterbang untuk mendaratkan U-2. Dan situasi tersebut tidak dibantu dengan darjah penglihatan yang kurang elok dari kokpit, memaksa krew lapangan atau padang terbang memandu kereta di landasan sebagai panduan kepada juruterbang untuk mendarat. Walaupun bermasalah dari segi pendaratan, kombinasi altitud dan daya angkat pesawat berkenaan membolehkannya terbang secara jarak jauh. Ada satu kisah membabitkan pesawat ini di mana seorang juruterbang melaporkan mengalami masalah enjin. Dia meluncurkan pesawatnya sejauh 300 batu sebelum berjaya mendarat di sebuah pangkalan USAF di New Mexico.

Walaupun kebimbangan Eisenhower bersebab, operasi bersama Dragon Lady digerakkan dengan penerbangan pertama untuk mengintip Eropah Timur bermula pada 20 Jun 1956 disusuli penerbangan mengintip Soviet pada 4 Julai tahun sama. Dan walaupun pesawat berkenaan berjaya dijejak oleh radar Soviet, jet-jet MiG-15 dan MiG-17 tidak dapat memintas berikutan ia terbang pada altitud tinggi. Amerika Syarikat turut meminjamkan pesawat berkenaan untuk kegunaan Tentera Udara Diraja (RAF) sebagai bayaran menggunakan pangkalan tentera udara di United Kingdom dan meningkatkan lagi lebih banyak aliran maklumat perisikan.

Tetapi bagi CIA, mereka sedar U-2 saja tidak mencukupi. Ini mendorong pihak agensi melancarkan Projek Pelangi (Project Rainbow) untuk menaiktaraf pesawat U-2 untuk meningkatkan peluang ia tidak dikesan radar. Tetapi projek tersebut tidak berhasil dan mendorong Lockheed meneruskan projek berkenaan pesawat A-12, pesawat yang akhirnya membawa kepada pesawat ikonik SR-71 Blackbird. Antara kejayaan yang dibawa U-2 ialah mendapat maklumat Soviet tidak meletakkan pesawat pengebom jarak jauh M-4 di pangkalan utamanya dan memantau operasi tentera Britain dan Perancis semasa Krisis Suez. Maklumat yang diperoleh digunakan Eisenhower untuk menekan London untuk membatalkan campur tangan mereka di situ.

Walaupun sedar nilai strategik yang dibawa U-2, ia masih dianggap berisiko. Maka, bukan sekali dua Eisenhower membatalkan dan memberi kebenaran semula kepada Dragon Lady untuk terbang pada penggal keduanya sebagai presiden. Kebimbangan bekas jeneral tentera Bersekutu itu ada asasnya kerana pada akhir dekad berkenaan, Soviet sudah membangunkan peluru berpandu darat ke udara (SAM) yang berkemampuan menembak jatuh pesawat U-2, satu fakta yang turut diakui Langley.

Tetapi ada satu perkhabaran yang dibawa Presiden Kesatuan Soviet, Nikita Khrushchev yang membuatkan Pentagon gelisah. Khrushchev mendakwa negara berkenaan berkemampuan membina peluru berpandu antara benua (ICBM), satu khabar yang mendorong Eisenhower meluluskan siri pengintipan baru U-2 untuk menilai sejauh mana ancaman ICBM Soviet ke atas Amerika Syarikat.

Dan keputusan ini yang membawa kepada kisah Powers yang diadaptasi oleh Spielberg dan Coen bersaudara untuk filem mereka, Bridge of Spies. Powers menerbangkan pesawat U-2 dari Pangkalan Udara Incirlik, Turki untuk misi pengintipan biasa Soviet dan ini berlaku pada 1 Mei 1960 yang juga cuti umum Kesatuan Soviet. Pesawatnya berjaya dikesan oleh radar Soviet dan ini menyebabkan mereka melancarkan tiga peluru berpandu SA-2 untuk memusnahkan pesawat berkenaan. Satu peluru berpandu terkena pesawat MiG-19 Rusia yang mengakibatkan juruterbangnya terbunuh, satu tidak mengenai sasaran dan satu lagi meletup berhampiran pesawat U-2. Powers berjaya keluar dan U-2 terhempas dalam keadaan ia masih elok. Dan seperti kita sedia maklum, Powers kemudian ditahan agensi perisikan Soviet, Jawatankuasa Keselamatan Negara (KGB) di Lubyanka dan disoal siasat selama beberapa bulan.

CIA dan Washington menyediakan cerita bahawa pesawat yang terhempas itu merupakan pesawat cuaca yang hilang. Soviet dan Khrushchev membiarkan Eisenhower menggunakan alasan berkenaan selama seminggu sebelum Moscow mendedahkan cerita sebenar berkenaan Powers, sesuatu yang memalukan Eisenhower dan mengakibatkan sesi perbincangan Moscow-Washington kecoh dan terpaksa dibatalkan. Bagi Langley, ia merupakan satu kejutan yang tidak disangka-sangka kerana menyangka mana-mana juruterbang U-2 yang ditembak jatuh takkan terselamat.

Dan seperti apa yang digambarkan dalam Bridge of Spies, Powers dan seorang pelajar Amerika bernama Frederic Pryor berjaya ditukar dengan Abel pada 10 Februari 1962. Operasi pengintipan U-2 di Soviet ditamatkan tetapi itu tidak menghalang Lockheed meneruskan proses penaiktarafan U-2. Pesawat U-2A dan U-2C dinaiktaraf kepada U-2E dan U-2F yang berkemampuan mengisi minyak semasa di udara dan boleh terbang dengan jarak 9,200 batu. Amerika Syarikat turut cuba melancarkan U-2 dari kapal pengangkut pesawat untuk mengurangkan kebergantungan pada pangkalan udara luar. Tetapi setakat artikel ini ditulis, walaupun pelancaran dari kapal pengangkut dianggap berjaya, tiada sebarang misi pengintipan dijalankan dari kapal-kapal pengangkut.

Walaupun operasi pengintipan U-2 di Soviet sudah ditamatkan, perhatian CIA kini terarah kepada musuh baru Uncle Sam yang menubuhkan rejim komunis di Cuba, Fidel Castro. Pada 14 Oktober 1962, pesawat U-2 yang diterbangkan Mejar Richard Heyser berjaya mendapatkan gambar-gambar berkualiti yang menunjukkan pihak Soviet mendirikan kemudahan peluru berpandu jarak sederhana di Cuba, yang membawa kepada Krisis

Peluru Berpandu Cuba. U-2 sekali lagi menjadi pemain penting dalam hubungan luar Moscow-Washington bukan saja kerana foto-foto itu tetapi tindakan Moscow menembak jatuh pesawat U-2 yang dipandu Mejar Rudolf Anderson melalui peluru berpandu SA-2. Kematian Anderson hampir-hampir mencetuskan Perang Dunia Ketiga tetapi Khrushchev dan pengganti Eisenhower, John F. Kennedy memutuskan untuk mematikan semua bentuk tindakan agresif sekaligus menamatkan krisis berkenaan.

Selepas insiden Anderson yang ditembak jatuh, USAF mengambilalih semua unit U-2 daripada CIA dan mengklasifikasikannya semula sebagai Skuadron Pengintipan Strategik. Untuk dekad berikutnya, unit-unit ini dihantar ke India, Thailand, Jepun dan Filipina untuk mengambil gambar kubu pertahanan tentera Vietcong di Vietnam Utara, pergerakan tentera Indonesia dan Korea Utara dan struktur sempadan di China. Kadangkala, USAF turut menghantar pesawat U2 ke Timur Tengah untuk memantau perkembangan konflik Arab-Israel. Pada awal tahun 1960-an, Amerika turut melancarkan operasi bersama dengan Taiwan melalui Detasmen H dengan pembentukan Skuadron Black Cat. Juruterbang-juruterbang ROC menerbangkan pesawat hingga ke tanah besar China dari Lanzhou hinggalah Kunming. Bagaimanapun, apa yang berlaku ke atas Powers kembali berlaku kepada juruterbang-juruterbang ROC. Dalam 104 misi pengintipan yang digerakkan ROC, lima pesawat U-2 ditembak jatuh. Selepas hubungan Amerika-China kembali baik semasa era Richard Nixon, pesawat-pesawat ini dihentikan operasi pada tahun 1974.

Sebanyak 104 pesawat U-2 dihasilkan di mana pesawat terakhir dihasilkan pada tahun 1989. Kebanyakan unit U-2 hari ini diambil dari model U2-R di mana saiz fiuslaj ditambah sebanyak 30%, panjang sayap ditambah kepada 100 kaki dan kapasiti minyak ditambah. Pada tahun 1981, ada satu pesawat U2-R baru diperkenalkan dengan pod perisikan istimewa di bawah sayap dan radar perisikan taktikal. Hari ini, U-2 dan TR-1 tidak lagi dihantar untuk mengintip kawasan merbahaya kerana tugas berkenaan diserahan kepada satelit tanpa mengancam nyawa para juruterbang. Walau bagaimanapun, U-2 masih tetap digunakan untuk misi pengintipan dengan syarat kawasan berkenaan bebas daripada SAM dan jet-jet pejuang moden di mana ia membekalkan gambar-gambar berkualiti berbanding yang disediakan satelit.

Selepas tamat Perang Dingin, U-2 dan TR-1 dinaiktaraf kepada model U2-S dengan 31 unit masih beroperasi sehingga kini. Unit ini mampu terbang dengan kelajuan 500 batu sejam dan ditambah dengan sistem kedudukan global (GPS) dan penderia yang ditambahbaik. Dan pada tahun 2012, pesawat berkenaan turut diubahsuai di bawah program CARE yang mempunyai tekanan kabin rendah dan pengumpul air kencing yang lebih jelas bagi memberi pengalaman yang lebih selesa kepada juruterbang. Untuk beberapa tahun kebelakangan ini, pesawat-pesawat U-2 dari Sayap Pengintipan Kesembilan telah digerakkan untuk misi pengintipan di Iraq dan Afghanistan dengan durasi misi sebanyak 12 jam untuk mengesan kedudukan pejuang Taliban dan ISIS.

USAF sedang berkira-kira sama ada menamatkan khidmat U-2 dan menggantikannya dengan dron RQ4 Global Hawk. Tetapi pesawat berkenaan dilihat mempunyai penderia yang lebih canggih berbanding RQ-4 dan kos penerbangannya masih lagi berpatutan. Tambahan pula, USAF berpandangan RQ-4 mungkin mengambil masa sedekad untuk menyediakan liputan sama yang disediakan oleh U-2. Dan memandangkan kempen perang yang dilaksanakan Amerika Syarikat untuk memerangi ISIS, kos operasi U-2 sudah disediakan sekurang-kurangnya sehingga tahun 2019.

Lockheed ketika ini dalam proses kajian dan pembangunan (R&D) untuk pesawat pengintip TR-X di mana rekaannya diambil dari U2. Syarikat pengeluar pesawat itu berpandangan lebih elok ia dijadikan sebagai dron bagi membolehkannya terbang di kawasan-kawasan berisiko tinggi. Pentagon sedang berkira-kira sama ada hendak mengeluarkan kos pelaburan $4 bilion untuk 30-40 dron pengintip yang boleh bertahan lama tetapi boleh dikesan pada radar. Buat masa ini, Dragon Lady terus beroperasi di lapangan. Walaupun rangkanya dilihat sudah lama tetapi penderianya yang ditambahbaik membolehkan U-2 terus beroperasi dan menyediakan maklumat apa yang berlaku di bawah dari angkasaraya.

SUMBER

Roblin, Sebastian. (2016). National Interest. America’s U-2 Spy Plane: Still Spying on America’s Enemies (At Almost 60 Years Old). http://nationalinterest.org/blog/the-buzz/americas-u-2-spy-plane-still-spying-americas-enemies-almost-18223/page/0/2


Bagaimana Money Laundering Beroperasi?

Pengubahan wang haram merupakan suatu perkara yang kerapkali berulang tetapi boleh meninggalkan kesan besar terhadap dunia. Setiap negara perlu dilengkapkan dengan akta-akta tertentu bagi menangani aktiviti ini.

Wang haram merupakan antara isu penting yang dibincangkan di peringkat Kumpulan Tujuh (tujuh negara paling maju dunia). Jadi ini bukan aktiviti biasa-biasa untuk diperlekehkan.

Sejak tahun 2018, rakyat Malaysia tanpa henti mendengar gejala pengubahan wang haram.

Sekarang ini pun sudah ada penularan berita pengubahan wang haram berhubungan penipuan Macau. Kemahiran diplomasi penipu Macau jangan sesekali dipandang enteng, kerana pengurus bank pun boleh rugi RM1.97 juta (Bernama, 2020).

Jadi soalan yang harus ditanya: bagaimana penerima (sang penipu) boleh menggunakan RM1.97 juta ini?

Penipuan RM100,000 mungkin boleh dikaburi, bagaikan senaskhah buku A Game of Thrones sahaja. Tetapi RM1.97 juta terlalu banyak. Dan kebiasaannya, penipu Macau takkan berhenti dengan seorang sahaja. RM1.97 juta boleh menjadi RM19.7 juta.

Jadi tentu sekali penipu mencari cara untuk membuktikan amaun diperolehi itu adalah daripada jalan yang sah.

Namun tentu sekali bukan semua orang faham definisi atau pengertian aktiviti ini, apatah lagi prosesnya. Ia bukan sekadar mencuci duit bagaikan merendamkan wang kotor dalam air sabun.

Prosesnya sangat rumit daripada jalan pemerolehan lagi. Asasnya penipu menggunakan cara sedemikian:

Dalam proses ini, banyak pihak berkuasa boleh diperkudakan untuk memutihkan wang.

Pihak bank pun boleh terlibat sekali, terutamanya jika dipegang dan dikuasai individu-individu tidak bermoral yang bersekongkol dengan pihak kongsi gelap.

Kebebasan sektor kewangan tanpa saringan selalunya membenarkan kerja kotor ini.

Broker kewangan pun mampu menyimpan wang tunai dengan banyak tanpa mengisytiharkan sumber asal dana ini.

Dengan cara ini institusi kewangan menjadi jendela pengubahan, kerana wang haram dicampur dengan wang halal. Selalunya pemain wang haram mempunyai syarikat sah berakaun sempurna yang menepati segala perincian undang-undang.

Selepas berjaya menempatkan wang, penipu akan mencari jalan untuk menukarkannya pula. Penempatan membolehkan mereka membeli aset tertentu untuk dijual semula.

Dengan cara ini, mustahil sesiapa pun boleh mencari kepincangan. Kalau rumah contohnya, penipu tidak begitu menghiraukan pun jika membeli dengan RM1 juta wang haram tetapi menjual dengan RM800,000 yang sah di sisi undang-undang.

Selain daripada cara pembelian aset, penipu juga boleh menukarkan wang tunai ini menjadi draf bank atau pesanan wang (money order).

Proses ini mengembalikan wang ke dalam sebuah ekonomi melalui sistem perbankan. Berbeza dengan pelapisan, wang haram sekarang ini dijadikan wang halal seolah-olah pendapatan sah perniagaan. Urusan hartanah pun selalu digunakan dalam usaha penggabungan.

Pendigitalisasi Wang Haram

Kemajuan teknologi tidak bermakna pengubahan wang haram semakin sukar. Malah dengan adanya teknologi, aktiviti pengubahan wang haram kian rancak terutamanya dengan wang elektronik matawang kripto.

Permainan video sebagai contohnya memberi laluan mudah kepada aktiviti wang haram. Second Life dan World of Warcraft membolehkan pengguna tukar duit (haram) untuk membeli barangan maya yang boleh dijual semula (Solon, 2013).

Jadi senang kata, aktiviti pengubahan wang haram tanpa henti berlaku dengan kecilikan dan kemahiran dalam mencari kelompangan institusi kewangan. Apabila dibantu orang dalam sendiri, apa-apa perkara pun dimudahkan.

Pada tahun 1996 sahaja, Tabung Kewangan Antarabangsa menganggarkan yang lima peratus daripada ekonomi dunia terlibat dalam gejala pengubahan wang haram.

Jika masih berterusan, bermakna hari ini aktiviti ini sedang memproses sebanyak AS$4 trilion.

RUJUKAN:

Bernama. (2020, Oktober 10). Bank manager loses RM1.97 mil in Macau scam. The Edge Markets.

Solon, O. (2013, Oktober 21). Cybercriminals launder money using in-game currencies. Wired.


Beruk Pun Memakai Minyak Wangi

Tinjauan tentang kebersihan di United Kingdom pernah mendedahkan hakikat yang tidak terjangka. 1,000 lelaki British mengaku bahawa mereka melihat cermin 23 kali sehari.

Pihak yang sama mendapati perempuan hanya melihat 16 kali sehari. Ini bermakna, lelaki lebih suka melihat cermin (AFP, 2015).

Kajian ini memang tidak menyeluruh. 1,000 suara tidak membawa sebarang persepsi konstruktif bagi pihak berbilion di dunia ini.

Tetapi andainya konsisten, ada satu realiti menarik di sini. Lelaki kacak melihat cermin untuk mengekalkan ketampanan.

Arnold Schwarzenegger mempunyai 1001 sebab ketika itu untuk tengok cermin.

Yang bermuka tembok pula sekadar cermin diri sendiri sahaja, mencari punca kenapa asyik kena friendzone.

Namun yang tidak kacak jangan pasrah, sebab banyak buaya sebenarnya bermuka tembok.

Persepsi sebegini mungkin kelihatan lucu. Tetapi inilah realiti. Lelaki kadangkala mengemaskan diri, terutamanya jika bujang.

Minyak wangi mesti ada untuk menutup bau badan jika ada (mencegah lebih baik daripada mengubati). Walau bagaimanapun, siapa sangka yang beruk pun mengamalkan cara sama.

Mengenali Spesis Primat Berkenaan

Dunia primat sebenarnya sangat luas. Mereka terdiri daripada pelbagai jenis keluarga seperti cercopithecidae (monyet), hominidae (gorilla) dan hylobatidae (ungka).

Tetapi ada satu lagi keluarga yang harus disebut: lemuridae yang menurunkan beberapa genus lemur di Madagascar.

Sama seperti manusia, lemur jantan juga mengenakan minyak wangi untuk menarik perhatian betina.

Walau bagaimanapun, lemur tidak mampu membuat keputusan berakal. Mereka sebaliknya ditentukan fitrah, seperti musim untuk meng-awan.

Dalam masa setahun, betina hanya memb-iak selama dua hari biasanya pada bulan April.

Benih daripada jantan mengambil masa singkat untuk menyebabkan  betina bunting.

Dan anak dilahirkan sekitar Ogos hingga September untuk mengimbangi kitaran populasi Madagascar.

Anak-anak ini pula akan meng-awan setelah mencapai usia tiga tahun, tertakluk jika cukup makanan dari kecil. Jika kurang makan, mereka mungkin bermula setahun lewat.

Tempoh bunting yang singkat ini amat penting untuk kemandirian spesis, kerana mereka seperti manusia hanya melahirkan satu anak pada setiap masa.

Hanya kadang-kadang sahaja mereka direzekikan kembar. Anak-anak mereka mempunyai kebarangkalian tinggi untuk ma-ti awal. Jadi mereka mesti memb-iak.

Sebuah penyelidikan saintis-saintis Jepun mendedahkan cara pemilihan jantan dalam kalangan wanita yang sangat unik.

Menghampiri musim, lemur jantan akan mengeluarkan bahan menarik daripada kelenjar lengan.

Bahan ini kemudian akan disapu pada ekor yang dihayun untuk melepaskan harumannya.

Biasanya kelenjar ini mengeluarkan bau untuk menanda kawasan dan menentukan dasar sosial. Tetapi untuk memb-iak, bahan ini menjadi minyak wangi (Shirasu, et al., 2020).

Tentang Minyak Wangi Lemur

Kelompok jantan dalam kalangan lemur menggunakan feromon syah-wat yang hampir sama seperti haiwan lain.

Malah manusia juga mempunyai feromon ini (Wessel, 2017). Tetapi feromon haiwan lain jauh berlainan untuk dibandingkan dengan anugerah biologi pada lemur ini.

Feromon sedemikian mempunyai haruman bunga atau semerbak buah-buahan. Betina yang menghidu akan berasa tertarik dengan jantan, bagaikan dicalit minyak dagu.

Bayangkanlah, sepanjang tahun kelenjar lengan ini mengeluarkan bau yang kurang menyenangkan (pada hidung manusia).

Tetapi sampai saja musim meng-awan, baunya bertukar wangi. Saintis meniru bau ini untuk disapu pada kapas.

Terbukti bau ini menarik betina, kerana banyak menghampiri kapas tersebut.

Analisis kimia mengenal pasti tiga jenis molekul bau yang terdapat pada feromon ini. Saintis mengandaikan bahawa hormone testosterone dalam kalangan jantan yang menyebabkan pengeluaran bau ini.

Hormon ini dihasilkan kerana musim mengawan, seperti ditentukan naluri binatang. Apabila mencapai usia, mereka secara automatik (melainkan jika ada masalah yang belum diketahui) akan memperolehi kebolehan ini.

Tetapi golongan saintis juga sedang berkhilaf dari segi pendapat. Ada yang menyatakan bahawa tarikan syah-wat tidak semestinya berlaku. Bau ini sekadar menarikkan perhatian, tanpa menaikkan naf-su haiwan (Weisberger, 2020).

Ada banyak pengajaran di sini. Buat kaum hawa, kalau kalian keluar dengan lelaki yang terlupa pakai minyak wangi, tolong hantar artikel ini untuk mereka baca.

RUJUKAN:

AFP. (2015, Mei 18). Men check themselves out more than women: study. New York Daily News.

Shirasu, M., et al. (2020, Jun 8). Key male glandular odorants attracting female ring-tailed lemurs. Current Biology. 30 (11): 2131-2138.

Weisberger, M. (2020, April 23). Male lemurs ‘stink flirt’ using fruity, floral love potion. Live Science.

Wessel, L. (2017, Mac 7). Do human pheromones actually exist? ScienceMag.


Rusia dan Jepun Masih Berperαηg Sejak WWII

Dunia ini macam-macam perangai sebenarnya. Amerika Syarikat dengan egonya. Jepun pula dengan degilnya. Rusia dengan deηdαmnya. Yang serabut mestilah rakyat biasa.

Itulah hakikat yang boleh kita tengok sebelum dan selepas Perαηg Dunia Kedua. Cuba fikir sejenak – kenapa Amerika Syarikat menjatuhkan Little Boy dan Fat Man di Jepun?

Bukan satu… tetapi dua sekali jalan semata-mata untuk memaksa Jepun terima hakikat. Sedangkan Jepun sebenarnya sudahpun tewas. Puncanya adalah Rusia (Kesatuan Soviet).

Begini ceritanya.

Sebelum zaman 1940-an, Jepun dan Rusia memang sudah bersengketa.

Rusia tidak dapat menerima kekalahan teruk yang berlaku pada tahun 1904.

Jadi mereka berdeηdαm kerana menjatuhkan monarki sekitar 1910-an dan berperαηg dengan diri sendiri sepanjang 1920-an pula.

Peluang datang dengan sendiri sekitar 1940-an… tetapi ada masalah besar pula: Jerman buat hal dan hampir mengambil Moscow, Leningrad dan Stalingrad.

Selepas menewaskan Jerman, kerajaan Rusia dibawah Joseph Stalin sudah tiada mυsυh.

Memang benar, Rusia takkan mampu mengalahkan Jerman tanpa sokongan secara tidak langsung daripada Amerika Syarikat.

Tetapi dalam seni peperαηgan, siapa mendapat ibu negara mυsυh dianggap pemenang. Perlumbaan ini berpihak pada Rusia.

Selepas bersidang dan berdamai, Rusia mengalihkan perhatiannya ke timur pula.

Ini yang membimbangkan Amerika Syarikat.

Mimpi Buruk Boleh Menjadi Nyata

Kemenangan Rusia di Eropah sudah membuat Amerika Syarikat serabut.

Penubuhan Jerman Timur sebagai “satelit” Kesatuan Soviet menandakan alamat buruk suatu hari nanti… kerana Rusia seolah-olah ada “benteng negara” (Jerman Timur) seandainya berperαηg dengan Barat.

Tetapi kalau Jepun pun jatuh, Rusia kiranya menceηgkαm Eurasia. Jadi Amerika Syarikat wajib bertindak.

Sebaik sahaja Rusia mengisytihar perαηg terhadap Jepun pada Ogos 1945, Amerika Syarikat terus melancarkan Operasi Meetinghouse yang memangkin Operasi Centerboard I (Hiroshima) dan Operasi Centerboard II (Nagasaki).

Kira dalam bulan yang sama sebenarnya. Kerana Jepun enggan menyerah kalah. Dalam kalangan kerajaan Jepun, ada yang sanggup berjυαηg sampai titisan dαrαh terakhir.

Yalah. Jepun tidak pernah ditαwαη pihak luar. Jadi mereka tidak ‘faham’ istilah menyerah kalah. Mereka cuba berunding dengan Barat yang meletakkan syarat-syarat dianggap terlalu bongkak (Hasegawa, 2005).

Apabila Jepun enggan menyerah (ikut tetapan Barat), kerajaan Amerika Syarikat hilang sabar. Mereka tiada masalah untuk guna kaedah “matlamat menghalalkan cara”.

Fikir balik memang kejαm pun. Bayi dan kanak-kanak tidak bersalah boleh cair macam plastik atas api.

Tetapi sekejαm-kejαm Amerika Syarikat, kalau dapat dekat Soviet lagi kejαm jadinya. Kerajaan Jepun sedar yang mereka sudah tidak mampu memelihara kedaulatan sendiri.

Hukum-hakam peperαηgan sudah berubah dengan pertunjukan kuasa Amerika Syarikat.

Kalau dulu, kena turunkan anggota teηterα di bumi mυsυh dan kena usaha sampai kuasai ibu negara baru dikira menang. Amerika Syarikat bawa doktrin baharu. Dan Jepun tidak ‘faham’ doktrin ini.

Mereka bimbang kerana terbayang bahana menanti entahnya lagi teruk daripada Fat Man dan Little Boy. Kerana Presiden Harry S. Truman berkata, “kami akan memυsηαhkan setiap pelabuhan, setiap kilang dan setiap perkara yang membolehkan Jepun berperαηg.”

Ucapan ini dengan pula laporan Hiroshima “dibαhαm letυpαn dαhsyαt” menggerυnkan Jepun.

Tinggal satu jalan saja.

Betapa Bengangnya Rusia

Maharaja Hirohito bersetuju dengan syarat perdamaian dituntut Amerika Syarikat tanpa mendesak sebarang syarat bagi pihak Jepun. Kira serah kalah penuh.

Ini yang Soviet benar-benar marah. Kerana Jepun sebenarnya menyerahkan kedaulatan mereka untuk dipelihara Amerika Syarikat.

Pihak Washington, D.C. tidak masuk campur dengan urusan kenegaraan.

Hirohito masih berkuasa di atas Perdana Menteri Jepun. Akan tetapi, Hirohito perlu melepaskan keteηterααηnya kepada Douglas MacArthur (kemudian Matthew Ridgway).

Perkara ini membantutkan habis cita-cita Soviet yang enggan berunding damai dengan Jepun sekurang-kurangnya sampai tahun 1956 (selepas zaman “penjαjαhan” Amerika Syarikat).

Namun kerumitan diplomasi sepanjang Perαηg Dingin memustahilkan sebarang perjanjian damai. Pendekkan cerita: Soviet pada mulanya ada hubungan baik dengan China.

Selepas zaman Joseph Stalin, hubungan ini hαηcur habis kerana Mao Zedong benci dengan pendekatan Soviet.

Apabila Soviet berpisah dengan China, pihak Jepun ambil kesempatan.

Mereka berunding damai dengan China. Pada mata Soviet, perjanjian damai Jepun-China meletakkan Tokyo bersama Beijing dan Washington, D.C… dua kerajaan dibenci Moscow.

Selepas berdamai dengan Beijing, pihak Jepun memastikan kerajaan mereka mesra dengan Ronald Reagan.

Kesimpulannya sampai sudah Jepun dan Soviet tidak berdamai. Pentadbiran Jepun sekarang ada berhubung dengan Vladimir Putin tentang hal ini. Mereka sedang berunding untuk merasmikan suatu perjanjian yang dirumitkan dek pendirian Jepun yang pro-Ukraine.

Sekatan ekonomi 2022 pula telah membatalkan semua usaha rundingan selama ini (Hee Lee, 2022). Maka secara tidak rasmi, Perαηg Dunia Kedua masih berlangsung.

RUJUKAN:

Hasegawa, T. (2005). Racing the (ditapiskan): Stalin, Truman and the Surrender of Japan. Harvard University Press. Halaman 39.

Hee Lee, M. (2022, Mac 22). Russia halts (ditapiskan) peace treaty talks with Japan in response to sanctions over Ukraine (ditapiskan). The Washington Post.


Saintis Dapati Dinosaur Memang Makin Pupus Sebelum Hentaman Asteroid

Dinosaur pernah bertaburan di atas alam ini dengan segala kenikmatan darat dan laut. Segalanya berakhir sekitar 66 juta tahun dahulu, apabila peristiwa kepµpµsan melanda seluruh Bumi barangkali angkara sebutir batu angkasa berdiameter hanya 10 kilometer.

Heηtαmαn batu ini menyebabkan sebuah kawah sangat besar di Mexico. Semua jenis haiwan berkaki empat yang melebihi 25 kilogram tµmbαηg oleh kerana ada gangguan besar pada rantaian makanan (Muench, et al., 2000).

Itulah pendapat saintifik yang dipegang begitu lama. Dinosaur hidup sihat walafiat. Tiba-tiba nasib mereka berubah. Namun pendapat ini semakin dibetulkan saban tahun dengan teknologi baru mengajar saintis tentang kehidupan purbakala.

Sekarang ada pengetahuan baru, bahawa alam sudah meηghιδαpι καηsεr… dan asteroid itu hanyalah pelµrµ pada kepala.

Sekumpulan saintis daripada Perancis mengkaji data yang diperolehi daripada 1,600 fosil dinosaur. Misi kajian ini diketuai Fabien Condamine daripada Institut Sains Evolusi Montpellier.

Dan mereka mengenal pasti sejenis trend menarik yang boleh disahkan saintis lain. Alam ini dari dulu hingga sekarang memiliki suatu imbangan kepelbagaian.

Maksudnya, kepelbagaian kehidupan itu sendiri harus seimbang meskipun sudah berkurun lamanya. Jika tidak seimbang, maknanya kurang berpelbagaian. Andainya kurang berpelbagaian, memang alam tidak lagi seimbang.

Kumpulan Condamine mula menganalisis fosil daripada haiwan jutaan tahun sebelum peristiwa kepµpµsan. Kerana mereka perlu menjejak proses evolusi haiwan pada zaman tersebut.

Namun dapatan mereka mendedahkan satu perkara menarik yang tidak difikirkan dulu. Bahawa dinosaur sebenarnya semakin pµpµs sebelum batu angkasa mengunjung.

Limpahan Yang Menjejaskan Ekosistem

Dulu semua berfikir bahawa Tyrannosaurus rex barangkali masih hidup kalau dinosaur tidak dipµpµskan. Realiti akhirnya terbukti. Asteroid itu hanyalah asbab sahaja.

Pada penghujung zaman dinosaur, Bumi sudah memasuki satu fasa penyejukan. Kalau sekarang dipanggil pemanasan global, waktu itu adalah penyejukan global. Walaupun bunyinya nyaman, penyejukan global mendatangkan tempias luar jangka bagaikan limpahan yang menjejaskan ekosistem.

Apabila Bumi menyejuk, banyak tumbuh-tumbuhan menjadi layu dan tidak berdaya saing seperti sebelumnya. Impak pada tumbuh-tumbuhan menjejaskan kemandirian spesis herbivor.

Pengurangan dinosaur herbivor memberi kesan limpahan terhadap dinosaur karnivor. Rupanya rantaian makanan sudah terganggu sebelum peristiwa kepµpµsan lagi.

Cuma sekarang ini, seperti yang diceritakan: alam sudah meηghιδαpι καηsεr… asteroid hanyalah pelµrµ.

Andainya tiada tembαkαn pada kepala sekalipun, tubuh badan akan menjadi layu dan lemah hingga pergi buat selamanya angkara καηsεr tersebut.

Kumpulan pimpinan Fabien Condamine mencadangkan bahawa dinosaur tetap akan pµpµs walau apa jua cara sekalipun (Charles, 2021). Asteroid hanya menyegerakan sahaja.

Sejarah Sentiasa Berulangan

Sekitar 116 juta tahun dahulu, Bumi menjadi sejuk. Suhu planet turun sehingga 5°C, yang sebenarnya sangat ketara untuk sebilangan haiwan. Proses penyejukan ini berlaku secara berperingkat dan tidak berkekalan pun.

Namun banyak haiwan laut menemui αjαl kerana tidak mampu hidup. (The Conversation, 2013). Perkara ini sudah lama diketahui saintis. Dan ia harus dijelaskan kepada semua… bahawa kehidupan zaman purbakala tidak semudah disangka.

Apa-apa saja boleh berlaku pada bila-bila masa kerana zaman dinosaur itu sendiri sangat panjang, iaitu 165 juta tahun. Sedangkan manusia hanya dalam lingkungan satu juta tahun sahaja.

Haiwan-haiwan ini merasai keindahan Bumi jauh lebih lama untuk dibandingkan dengan manusia. Dan fosil mereka menyimpan maklumat tentang keadaan silam, terutamanya bagaimana keadaan berubah yang boleh menjadi langkah persediaan untuk manusia akan datang.

RUJUKAN:

Charles, K. (2021, Jun 29). Dinosaurs may have already been going (ditapiskan) before the asteroid (ditapiskan). New Scientist.

Muench, D., et al. (2000). Primal Forces. Graphic Arts Center Publishing. Halaman 20.


Perαng Kentang Goreng: Kemuncak Perseteruan Burger King & Mekdi

Sejak awal penubuhan Burger King, syarikat itu seseolah buntu untuk mengatasi Mcdonald’s ataupun Mekdi biarpun pelbagai cara telah digunakan.

Kedua-dua restoran makanan segera tersebut menawarkan menu sama iaitu set burger bersama-sama kentang goreng, air bikarbonat dan milik target pelanggan yang hampir serupa.

Namun, Mekdi tetap unggul di atas manakala Burger King masih tercari-cari sebab mengapa ini semua bisa terjadi.

Lama kelamaan, Burger King menyedari ada sesuatu yang tidak kena dengan makanan daripada Mekdi. Burger King menyedari bahawa kentang goreng Mekdi akan menjadi kejung dan liat apabila dibiarkan terlalu lama dalam suhu bilik.

Buktinya begitu banyak kentang goreng dibazirkan oleh pelanggan ketika mengunjungi Mekdi. Burger King melihat situasi itu sebagai peluang untuk mengatasi Mekdi dalam penghasilan kentang goreng lantas merampas takhta restoran makanan segera nombor 1 dunia.

Dalam masa dua tahun, Burger King telah mengarahkan sejumlah 100 orang untuk menghasilkan resepi kentang goreng baru. Setelah itu, Burger King berjaya menemui resepi terbaik iaitu jejari kentang akan digaulkan dengan tepung ubi untuk mendapatkan tekstur yang rangup.

Walau bagaimanapun kentang goreng dengan resepi baru itu masih belum lagi membuatkan Burger King menjadi pilihan utama pelanggan.

Bagi mengatasi masalah ini, Burger King telah memilih 500 orang pelanggan untuk mencuba kentang goreng baru secara percuma. Kesemua pelanggan menyatakan bahawa mereka lebih menyukai kentang goreng baru ini kerana lebih lazat berbanding Mekdi.

Mekdi dengan tenangnya membalas hampir 9 juta orang membeli kentang goreng daripada mereka pada setiap hari. Jadi 500 pelanggan yang lebih menyukai kentang goreng Burger King tidak akan memberikan kesan kepada hasil jualan Mekdi.

Burger King memberikan respon dengan mengedarkan 15 juta kentang goreng percuma kepada pelanggan setiap hari. Maklum balas yang diterima daripada orang ramai amatlah positif kerana mereka semua sangat menggemari kentang goreng Burger King. Malah pelanggan setia Mcdonald’s turut menyatakan mereka sangat sukakan kentang goreng Burger King kerana teksturnya lebih rangup.

Perkara ini membawa sedikit kepada kebimbangan kepada Mekdi kerana pelanggan setia mereka sudah mula lari ke Burger King.

Untuk melawan strategi Burger King, Mekdi telah menawarkan kentang goreng bersaiz besar secara percuma bagi setiap set yang dibeli. Kentang goreng percuma juga turut ditawarkan secara percuma kepada pelanggan yang membeli sandwic.

Burger King dengan sinis menyatakan tindakan Mekdi itu tidak akan memberikan sebarang kesan kepada mereka. Bahkan hasil jualan Burger King semakin meningkan ekoran daripada penawaran kentang goreng secara percuma.

Mekdi tidak berputus asa lantas melancarkan Big Xtra iaitu burger dengan daging lebih tebal bagi bersaing dengan Whopper milik Burger King.

Namun langit tidak selalunya cerah, Burger King hanya memperolehi kejayaan singkat sahaja dalam peperαngan kentang goreng. Hal ini demikian kerana semakin ramai pelanggan tidak menyukai kentang goreng Burger King atas alasan kelihatan sangat menakutkan. Malah ada pelanggan mengatakan memakan kentang goreng Burger King seperti sedang menelan batang berduri pohon mawar.

Sejak itu, kentang goreng Mekdi kembali menjadi pilihan pelanggan. Burger King pula sedaya umpama memperbaiki resepi kentang gorengnya bagi mengembalikan keyakinan pelanggan tapi masih lagi gagal.

RUJUKAN:

Fuson, K. (1998, Januari 3). The great ’98 potato war marketing: Burger King gives away its spuds as it goes eye to eye with McDonald’s. The Baltimore Sun. Dipetik daripada https://www.baltimoresun.com/news/bs-xpm-1998-01-03-1998003091-story.html

Kirk, J. (1998, Januari 3). Fast food giants’ fry fight heats up. Chicago Tribune. Dipetik daripada https://www.chicagotribune.com/news/ct-xpm-1998-01-03-9801030054-story.html

Scinto, M. (2021, Jun 9). The truth about the 1998 ‘Fry War’. Mashed. Dipetik daripada https://www.mashed.com/422220/mcdonalds-vs-burger-king-fries-which-is-really-better/


Inspirasi Sybil Kathigasu Dan Kejururawatan

Jururawat, Suara untuk Memimpin. Kesihatan adalah hak setiap Manusia.

Menjadi seorang jururawat sepanjang tempoh beberapa tahun ini, tidak terkira banyaknya pengalaman yang ditimba.

Tapi aneh, bukan berdasarkan teori semata-mata. Pesakit itu sendiri mengajar erti berjuang, erti tidak putus asa dan erti belajar dari silap lalu agar kemudaratan dapat dielakkan.

Pesakit juga mengajar erti kesabaran maha tinggi dan erti pengorbanan yang tidak berbelah bahagi.

Saya, dikenalkan dengan beberapa tokoh kejururawatan tidak kira dari barat mahupun tokoh jururawat islam.

Selain tokoh kejururawatan seperti Florence Nightigale dan Rufaidah binti Sa’ad, ada seorang lagi tokoh jururawat yang seolah dilupakan oleh zaman, beliau adalah Sybil Kathigasu.

Kenapa Sybil?

Beliau merupakan seorang tokoh dan icon bagi keberanian dan kepimpinan seorang jururawat.

Dan merupakan SATU-SATUNYA wanita Malaya atau lebih molek dikatakan Jururawat Malaya yang dianugerahkan pingat KING GEORGE IV di istana Buckingham pada Jun 1948 kerana jasa dan keberaniannya sebagai orang awam dalam menghadapi tindakan musuh.

Sybil merupakan Florence Nightigale Versi Malaya yang jasanya dan keberaniannya semasa zaman pemerintahan Jepun di Tanah Melayu.

Sybil Kathigasu dilahirkan pada 3 September 1899 merupakan seorang pejuang yang telah menyelamatkan banyak nyawa khususnya beratus-ratus kaum Cina semasa pendudukan Jepun di Tanah Melayu.

Ada satu jalan di Ipoh diletakkan dengan nama beliau iaitu Jalan Sybil Kathigasu, Ipoh. Dinamakan khas atas nama beliau atas jasa yang tidak terhingga. Siapa sangka seorang bidan/jururawat seperti beliau diberikan keistimewaan seperti ini bukan?

Sybil Kathigasu dilahirkan sebagai Sybil Medan Daly di Medan Indonesia dan merupakan anak peladang Joseph Daly (Ireland-Serani/Eurasian) dan Beatrice Matilda Nee Martin yang merupakan seorang bidan berketurunan Prancis-Serani/Eurasian. Nama tengah Medan tu diberi sempena nama tempat Sybil dilahirkan. Walau bagaimanapun, Sybil dibesarkan di Tanah Melayu dan mendapat latihan Jururawat dan Bidan di Singapura pada usia 21tahun kemudian berkahwin dengan Dr Abdon Clement Kathigasu yang merupakan keturunan India Malaysia dari suku Tamil Ceylon pada 7 Januari 1919, di Gereja St John, Bukit Nanas, Kuala Lumpur.

Kemudian mereka mengendalikan sebuah klinik di Brewster Road (sekarang merupakan Jalan Sultan Idris), Ipoh, Perak.

Keistimewaan Sybil ni, boleh bertutur bahasa Kantonis dengan baik.

Bila Tanah Melayu dijajah oleh Jepun pada 1942, mereka suami isteri bersembunyi dan berpindah ke Pekan Papar, Perak dan disinilah mereka memulakan bantuan dan khidmat tanpa mengira bangsa terutama kepada kaum Cina yang rata-rata bekerja sebagai pelombong dan peniaga.

Seperti lanjutan sejarah yang kita tahu, tentera Jepun menmburu dan membunuh penduduk Cina ekoran sejarah panjang di China. Masa ni, MPAJA (Malayan People Anti-Japanese Army) telah ditubuhkan dan menentang hebat jentera Jepun.

Masa ni, Sybil dan suaminya telah memberikan bantuan perubatan serta maklumat kepads gerakan bawah tanah melalui kedai dispensari Kathigasu di Pekan Papan, Perak. Selain itu, mereka membuka klinik rahsia dan merawat ramai pesakit, tentera MPAJA yang cedera.

Kemudian, pasangan ini telah ditangkap oleh tentera Jepun dan diseksa sebab kantoi tentang kegiatan membantu gerila anti Jepun. Masa ni, Jepun langsung tak syak Sybil boleh berbahasa Cina sebab dia bukan kaum Cina. Walau dipaksa dan diseksa dengan kuku dicabut, jarum ditusuk dibawah kukunya, kaki melecur kerana besi panas, dipukul dengan batang biluh dan sisksaan rawatan air, Sybil langsung TIDAK membocorkan nama mana-mana nama ahli gerila MPAJA. Masa ni, tulang belakangnya rosak, tulangnya patah malahan rahang pun patah.

Kemudian siksaan dilanjutkan dengan pelbagai tuduhan terutama menyimpan radio sebab masa tu diharamkan penggunaan radio hinggalah disumbat ke Penjara Batu Gajah pada 1943.

Sybil bebas dari perang apabila perang dunia kedua berakhir pada Ogos 1945. Lepas 3 minggu perang berakhir, Kapten David dari tentera British telah datang semula ke Tanah Melayu dan menemui beliau di Penjara Batu Gajah lalu Sybil dibebaskan, dibawa ke Papan kemudian diterbangkan ke England untuk menerima rawatan lanjutan.

Sybil meninggal dunia pada 12 Jun 1948 sewaktu berusia 48 tahun di Hospital Lanark, Scotland, Britain akibat Septisemia kerana luka dsri rahang akibat disepak dengan menggunakan but oleh Yoshimura yang menyiksa Sybil pada masa itu. Hasil bedah siasat menunjukkan organ dalaman Sybil rosak teruk dna jenazahnya dikebumikan di Lanark. Pada 1949, jenazahnya dibawa pulang ke Ipoh dan kemudian disemadikan di perkuburan Roman Katolik bersebelahan Gereja St Michael, Ipoh.

Kalau nak pergi tengok peninggalan Sybil, boleh ke RUMAH PERINGATAN SYBIL di rumah kedai 73, Jalan Utama, Papan berhampiran Rumah Raja Bilah.

Kisah Sybil ni ada diabadikan dalam satu drama dokumentari Sybil Kathigasu-Apa dosaku yang ditayangkan di Astro Citra pada Mei 2010.

Anda boleh tengok trailer yang saya sediakan disini.

Anda boleh baca sejarah pengorbanan dan keberanian Sybil Kathigasu.

Anda rasa, layak atau tidak Sybil Kathigasu dijadikan icon kejururawatan kita selepas Florence Nightigale (Lady With The Lamp) dan Rufaidah Binti Sa’ad (Tokoh Jururawat Islam)?

Sybil Kathigasu, tokoh keberanian dan kepimpinan Jururawat.

Nur Nabiila Masfuzah
Jururawat Terlatih
#BelNawhen


Kenapa Filem Sejarah Thailand Semua Gempak-Gempak?

Sebab apa kalau Thailand buat filem pasal sejarah kerajaan-kerajaan lama atau sejarah raja-raja agung mereka pasti gempak, macam filem Suriyothai dan filem King Naresuan tu?

Sebab keluarga diraja mereka memang sayang dan tahu pasal sejarah bangsa mereka! Mereka juga tahu kekuatan dan kelebihan ilmu sejarah sebagai alat untuk mengawal rakyat dan membangkitkan jatidiri rakyat supaya sayangkan keluarga diraja, budaya dan bangsa mereka walaupun ada daripada sejarah mereka adalah dari tokok tambah dan cedokan dari sejarah dan budaya bangsa jiran seperti Melayu, Mon dan Khmer.

Kita boleh tengok dalam keluarga Raja Thailand sekarang, anak perempuan keduanya, Tuan Puteri Somdet Phra Theppharat Rat Suda Chao Fa Maha Chakkri Sirinthon Ratthasima Khunakon Piyachat Sayam Borommaratchakumari*, adalah seorang pensyarah dalam bidang sejarah. Beliau mengajar dan menjadi ketua di Jabatan Sejarah Chulachomklao Royal Military Academy. Beliau juga mempunyai kepakaran membaca teks Sanskrit, Pali dan Khmer serta mempunyai Masters dalam bidang Arkeologi. Beliau juga fasih dalam bahasa China, Perancis, Inggeris malah boleh bertutur dalam bahasa German dan Latin.

Jadi tak pelik kalau keluarga diraja Thai begitu sayangkan budaya dan sejarah bangsa mereka. Malah kebanyakan filem sejarah katanya mendapat bantuan dana dari pihak keluarga diraja itu sendiri. Agaknya kaum kerabat diraja kita macam mana ye? Ada tak yang cakna akan sejarah sebegitu rupa? Mungkin ada cuma saya je yang tak tahu kot. Sekian.

~ASJ~

*Gelaran panjang lebar tuan puteri tersebut penuh dengan istilah Sanskrit dan Pali. Begitu juga dengan gelaran-gelaran Diraja Thai yang lain cthnya Thammarat, Worewongser Ratchaphat dan lain-lain.Tapi tak ada pon orang sibok nak kata yang keluarga diraja Thailand tu asalnya India atau Tamil atau mereka bukan Thai sebab mereka Buddha dan sebagainya. Cube perati betul-betul beberapa perkataan dalam nama puteri itu dan cari mana yang pengaruh Sanskrit.

Tapi peliknya bila ada raja-raja Melayu zaman Hindu-Buddha dulu ada nama dan gelaran berunsur Sanskrit macam Nila Utama, Chandrabanu, Parameswara, Samara Vijayatungga je maka semua raja-raja itu dikata bukan Melayu tapi Indian. Kepale hotok aok me!


Mengalirnya Darah Syahid 149 Orang Di Bumi Peshawar

Peshawar merupakan sebuah ibu kota bagi wilayah Khyber Pakhtunkhwa
yang berada dekat dengan sempadan Pakistan dan Afghanistan. Peshawar, Pakistan
diiktiraf sebagai kota paling tua di dunia apabila wujud 539 tahun sebelum
Masihi lagi.

Tembakan rambang di Peshawar ini memakan
korban teramai dalam sejarah sejumlah 149 orang. Tembakan rambang ini berlaku
di Sekolah Awam Tentera Peshawar pada 16 Oktober 2014 dan lebih menyayat hati
132 yang terkorban ialah pelajar sekolah. Pihak yang mengaku bertanggungjawab
dalam insiden ini ialah pengganas Taliban dan mereka menyatakan bahawa mereka
bukan menyasarkan pelajar sebaliknya para tentera sebagai balas dendam kepada
serangan tentera secara besar-besaran terhadap kubu mereka.

Tembakan rambang ini bermula pada 10:30 pagi apabila enam orang lengkap bersenjata memasuki sekolah tersebut dengan menaiki dinding penghadang sekolah tersebut. Sebelum memulakan tembakan, mereka telah membakar sebuah van di luar sekolah tersebut. Seterusnya, enam orang bersenjata ini meluruh ke auditorium sekolah tersebut  dan menembak secara rambang pelajar-pelajar yang pada ketika itu berkumpul untuk menjalani latihan bantuan pertolongan cemas.

Menurut Pengarah Jeneral Perhubungan Awam (
ISPR ) Peshawar, Major-Jeneral Asim Bajwa, pengganas hanya menembak seramai
mana yang boleh dan tidak ingin pun mengambil sebarang tebusan. Disebabkan
tembakan tersebut, ramai pelajar yang lari kearah kedua-dua laluan keluar di
auditorium tersebut dan menuju ke taman sekolah tetapi akhirnya kebanyakan mereka
ditembak di sana.

Laporan juga menyatakan pelajar-pelajar dipaksa melihat guru mereka ditembak termasuk pengetua sekolah, Tahira Qazi. Apabila sampai  sahaja Special Service Group ( SSG ) ke sekolah tersebut, enam orang pengganas itu menuju ke bahagian blok pentadbiran sekolah dan mengambil beberapa tebusan di sana sebagai pelindung mereka. Namun begitu, satu daripada pengganas itu maut ditembak oleh SSG manakala yang lain masih selamat.

Kesemua pasukan beruniform ketika itu menuju
ke sekolah tersebut bagi membantu SSG dan menutup semua jalan keluar yang ada
untuk pengganas itu melepaskan diri. Dengan kehandalan pasukan menembak
Pakistan, seorang pengganas maut di tangan mereka manakala 3 yang lain terbunuh
ketika pasukan komando menyerbu bangunan auditorium tersebut. SSG juga berjaya
menyahaktif bom yang diletakkan di sekolah tersebut untuk mengelakkan kematian
yang lebih banyak.

Menurut laporan akhir, seramai 149 orang
terkorban dalam tembakan ini, 132 pelajar dan selebihnya adalah staf dan
guru-guru sekolah. Manakala pengganas yang terselamat dijatuhi hukuman gantung
sampai mati apabila disabitkan bersalah atas pembunuhan beramai-ramai.

RUJUKAN:

1. https://www.bbc.com/news/live/world-asia-30491113,
BBC News.

2. http://time.com/4132276/pakistan-peshawar-school-attack-four-hanged/,
TIME.com.

3. https://www.britannica.com/event/Peshawar-school-massacre


Al-Masih & Al-Mahdi Palsu Sepanjang Zaman

Al-Masih bermaksud penyelamat. Di akhir zaman sebelum dunia kiamat, akan berlaku apocalypse. Yakni musnahnya teknologi & peradaban manusia. Tiga figur penting di zaman itu bakal memimpin umat manusia; al-Masih Dajjal, al-Masih Isa dan Imam Mahdi. Bagi orang beriman, penyelamat daripada kekufuran ialah al-Masih Isa alaihissalam dan Imam Mahdi. Bagi orang kafir, penyelamat daripada kesusahan hidup ialah al-Masih Dajjal laknatullah. Dua kelompak ini akan saling memerangi sehingga ke titisan darah yang terakhir.

Sebelum keluar Dajjal betul, 40 Dajjal kecil keluar dulu. Sebelum keluar Imam Mahdi betul, 40 Imam Mahdi palsu keluar dulu.

Dalam series The Messiah di Netflix, watak al-Masih memainkan peranan penyelamat. Dia muncul di menara masjid Damsyik, Syam dengan berpakaian kuning sepertimana riwayat hadis. Menyerupai mukjizat nabi Isa iaitu berjalan di atas air, bertahan 40 hari tanpa makan minum di dalam ribut pasir dan menghidupkan orang mati. Gayanya berambut panjang kebasah-basahan. Mempunyai raut wajah sama dengan potret Jesus menurut Roman Katholik.

Apa yang menarik, series ini turut menyelitkan kata-kata pak lebai.

“Dia menyalahgunakan ayat al-Quran.” Seorang lelaki memarahi al-Masih apabila dia menggunapakai ayat al-Quran untuk meraih pengikut sedangkan makna ayat itu tidak berpihak kepadanya. Jika al-Quran boleh ditunggang sesuka hati, maka rosaklah makna hakiki ayat. Macam pakcik Kahar, yang mengaku Rasul bila baca Yaasin ayat ke-3. Jaga zoo, jadi Rasul.

“Dia memakai jubah kuning di menara Syam”, kata seorang lelaki. “Sesiapa pun boleh memakai jubah kuning,” jawab seorang Imam. Perkara kebetulan bukan hujjah. Imam Mahdi itu Arab Quraisy, tetapi bukannya semua orang Arab Quraisy itu boleh sesuka hati mengaku Imam Mahdi.

Kristian menganggap Jesus sebagai anak Tuhan, manakala Islam menganggapnya sebagai Rasul. Nabi Isa pernah mengingatkan kaumnya yang dia akan kembali ke dunia. Wasiat ini dijaga rapi walaupun teks Injil lain banyak diselewengkan. Nanti bila turunnya Nabi Isa dari langit dengan pedang atau tombak di tangan, sebahagian orang Kristian yang berhati ikhlas berpusu-pusu memeluk Islam.

The Messiah bukanlah genre dokumentari. Ianya fiksyen daripada imaginasi barat. Adegan di dalamnya bukan fakta yang patut kita taksub atau leretkannya dengan teori konspirasi. Namun, yang kita boleh ambil pengajaran, ialah mudahnya manusia terpegun dengan perkara pelik. Betapa terdesaknya manusia bila di dalam kesempitan hidup, sanggup datang beribu batu semata-mata untuk disembuhkan penyakit kanser anaknya.

Esok lusa bila al-Masih Dajjal keluar, macam ni lah. Masa tu tiada elektrik dan teknologi. Masa tu kita kebuluran, sakit dan berperang sesama sendiri. Al-Masih Dajjal datang dengan makanan, minuman dan kesenangan. Syurga dinampakkan di tangannya. Tetapi, sesiapa yang ikut Dajjal confirm neraka. Sampaikan Nabi suruh ikat anak bini di rumah untuk tak bagi ikut al-Masih Dajjal.

Bagi orang berilmu dan berselawat, tidak sukar membezakan mana al-Masih yang memimpin kebenaran, mana al-Masih yang memimpin kejahatan. Mana Nabi Isa, mana Dajjal. Yang pertama, al-Masih Isa itu semestinya membawa syariat Nabi Muhammad ﷺ. Dia solat, puasa dan berjihad bersama umat Muhammad.

The Messiah dalam Netflix mana buat ni semua. Bila tak amalkan syariat, confirm la bukan Nabi Isa. Simple kan. Cuma yang tak simple tu, kuat tak iman kita nak menahan godaan kesenangan, kesihatan dan kemewahan dari al-Masih Dajjal, yang ketika di zaman itu dunia dipenuhi kebuluran, wabak penyakit dan kemelaratan.

Ada beberapa orang sepanjang sejarah, yang mengaku atau dianggap al-Masih atau al-Mahdi.

Antaranya:

Perkara pelik bukan semestinya dalil kebenaran.

“Jika engkau melihat seseorang dapat terbang melayang dan berjalan di lautan dengan mengambang. Tetapi dilanggarnya batas-batas syari’at Allah, maka ia adalah orang yang ditunda (siksaannya) oleh Allah dan ia adalah pelaku bid’ah,” kata Imam Syafie.

Imam al-Laits bin Sa’ad berkata, “Apabila kita melihat seseorang yang bisa berjalan di atas air, janganlah kita langsung menganggapnya sebagai wali Allah sebelum kita mengukur amalannya dengan Al-Quran dan As-Sunnah.”

Imam Syafie menambah, “Jika kalian menyaksikan seseorang dapat berjalan di atas air atau terbang di udara sekalipun, janganlah kalian menganggapnya sebagai wali, sebelum kalian mengukur amalannya dengan Al-Quran dan As-Sunnah.”

Ada suatu hal yang menarik dalam series The Messiah. Apabila dibongkar, watak utama yang berambut hitam panjang itu, sebenarnya telah disahkan menghidap The Messiah Complex.

Ianya adalah sebuah mindset dimana seseorang memegang keyakinan bahawa dia ditakdirkan untuk menjadi seorang penyelamat. Istilah tersebut juga ditujukan kepada keadaan fikiran dimana seseorang meyakini bahwa ia bertanggungjawab untuk menyelamatkan atau membantu orang lain. Ia mirip dengan delusions of grandeur. Merasakan diri istimewa.

Mungkin ini juga yang dihidapi ramai pengamal ajaran sesat. Apabila merasakan diri dah bagus, ditambah ramai pengikut, orang ramai pulak puji melambung, maka mulalah claim macam-macam. Kata Syeikh Nazrul Nasir, “Ajaran sesat ni, dia biasanya akan pancing dengan seks. Benda yang nafsu syahwat suka.” Pancing dengan nafsu, nak romen free, nak masuk syurga cukup dengan duit, habis hanyut manusia beramai-ramai.

Dalam series Netflix ni, bila CIA korek balik rupa-rupanya al-Masih itu, bernama Payam Golshiri. Berasal dari Iran dan mempunyai seorang abang. Siap diceritakan yang Mr. Golshiri ni selalu merasakan diri dia spesial. Malah lebih menarik, yang mereka adik beradik banyak belajar helah & tipu muslihat ketika kecil. Ini menimbulkan suatu assumption, adakah sebenarnya mamat al-Masih itu hanyalah seorang con man?

Ok, bagi yang dah tengok habis 10 episod The Messiah season 1, nak tanya ni.

Apa pendapat anda?

Dia itu gambaran Dajjal (Antichrist) ataupun con man?

RUJUKAN:


Kita Teruk Dijajah China Selepas 60 Tahun Merdeka?

Tiada siapa mampu nafikan bahawa isu yang paling kencang bertiup menjelang sambutan kemerdekaan negara ke-60 kali ini ialah ‘penjajahan China’. Berikut analisis 19 isu yang perlu diberi perhatian.

1. Isu hartanah: persepsi ini agak ketara dikaitkan dengan projek di Johor dan di Melaka. Demikianlah projek ‘Shenzen Malaysia’, serta skim seperti Malaysia My Second Home (MM2H). Pemberian status pegangan bebas ‘freehold’ kepada warga China dipersoalkan kerana warga tempatan sendiri tidak mampu untuk memiliki aset hartanah. Keadaan ini juga bakal mengimpak struktur demografi penduduk negara kelak. Kerajaan Malaysia perlu campur tangan secara agresif dalam menghadapi isu pemilikan hartanah asing ini.

2. Isu Bank China: persepsi bahawa Bank China seperti Export-Import Bank of China (Exim Bank) memiliki peranan besar dalam penentuan beberapa keputusan melibatkan projek infrastruktur di Malaysia di mana syarat pelantikan kontraktor ditetapkan agar memberi kelebihan dan keutamaan hanya kepada para kontraktor China tidak kurang hebatnya. Rakyat Malaysia juga perlu membayar hutang projek pembangunan yang dibiayai pinjaman Bank China ini. Sewajarnya dari awal lagi sumber pembiayaan alternatif lain turut dipertimbangkan seperti Bank Pembangunan Asia (ADB) atau pun Bank Pembangunan Islam (IDB).

3. Isu kontraktor China: Malaysia tidak kekurangan pakar dan kemahiran bagi membina infrastruktur berskala besar seperti syarikat Gamuda, IJM, dan sebagainya. Maka sekali pun kontraktor seperti IJM diberi peluang bekerjasama dengan Beibu Gulf Port Group (China) dalam projek pelabuhan Kuantan, namun pihak kerajaan perlu lebih agresif mengusahakan agar lebih banyak kontraktor Malaysia mendapat peluang dan manfaat berbanding kontraktor China dalam pembinaan aset strategik negara.

4. Isu Nelayan China: pihak Agensi Penguatkuasa Maritim Malaysia (APMM) serta khususnya Menteri di Jabatan Perdana Menteri seperti Datuk Seri Shahidan Kasim sendiri telah berulang kali memberi amaran akan penjajahan para nelayan asing (termasuklah dari China) di Zon Ekonomi Eksklusif milik Malaysia. Selain daripada bantahan diplomatik yang lebih signifikan, pemerkasaan aset seperti radar dan kapal peronda perlu diberi keutamaan.

5. Isu Pulau Buatan China: Perkembangan pesat pembinaan pulau-pulau buatan China di Kepulauan Spratly tidak boleh dinafikan memberi impak kepada perkiraan strategik (strategic calculation) Malaysia di Laut China Selatan. Meski pun tidak berada dalam perairan Malaysia secara langsung, namun kelengkapan ketenteraan yang semakin canggih dan semakin banyak ditempatkan di sana pastinya menggugat kestabilan rantau ini.

6. Isu Sembilan Garis Terpecah: Peta yang diterbitkan China pada 2009 ini jelas menceroboh Zon Ekonomi Malaysia (ZEE) di mana Garis Keempat menceroboh perairan Bintulu dan Miri di Sarawak manakala Garis Kelima menerobos jauh dari perairan berhampiran Beaufort, Papar, Kota Kinabalu, Kota Belud, dan Kudat, Sabah. Dialog Konstruktif perlu diteruskan oleh Malaysia agar China memahami bahawa ianya adalah lebih bermanfaat untuk China melindungi kepentingan mereka di Laut China Selatan menerusi kerjasama ketenteraan bilateral dengan negara-negara Asia Tenggara, dan bukannya dengan cara cuba membolot Laut China Selatan.

7. Isu alam sekitar: Dominasi syarikat China dalam projek ECRL menimbulkan persoalan dari segi pemantauan terhadap penjagaan alam sekitar di kawasan yang terlibat. Terkini, beberapa badan bukan kerajaan (NGO) telah menyerahkan memorandum bantahan berhubung keperluan laporan penilaian impak alam sekitar (EA) projek ECRL ini terutama sekali hakikat bahawa Banjaran Titiwangsa bakal direntasi dalam projek ini.

8. Isu Tenaga: Edra Energy iaitu aset penjana tenaga milik syarikat 1MDB yang berjaya dibeli syarikat China juga dianggap bakal menjadi pemain industri tenaga yang utama di Malaysia. Meskipun kerajaan memberi jaminan bahawa TNB masih merupakan aktor yang bertanggungjawab dalam penentuan kadar tenaga (elektrik) dalam negara, namun senario sebegini perlu diperbetulkan kembali demi meraih keyakinan rakyat. Perancangan ke arah mengambil alih Edra kembali ke pangkuan milik kerajaan mahu pun swasta di Malaysia perlu dimulakan.

9. Isu pelabuhan Malaysia: Syarikat China telah memiliki pegangan dalam beberapa projek pembinaan pelabuhan strategik negara seperti Pelabuhan Kuantan di Pahang dan Melaka. Meskipun pembinaan pelabuhan ini cukup penting bagi meningkatkan kapasiti pelabuhan negara yang setakat ini ditampung Pelabuhan Klang dan Tanjung Pelepas sahaja, namun ia tidak seharusnya dilihat eksklusif memanfaatkan China semata-mata sedangkan dalam masa yang sama memencilkan kuasa pasifik lain seperti Jepun dan Korea Selatan yang turut sepatutnya diundang kerana kebergantungan yang sama kepada laluan yang sama.

10. Isu automotif: Penjualan pegangan 49.9 peratus Proton kepada Geely dari China masih belum menunjukkan impak signifikan. Sebaliknya produk Geely iaitu ‘Boyue’ pula yang cuba dipasarkan di Malaysia. Sepatutnya Proton yang diutamakan untuk diberi akses ke China dan juga negara operasi Geely yang lain di seluruh dunia, di samping mengemukakan perancangan ampuh jangka panjang untuk kemajuan automotif negara.

11. Isu Sosiobudaya: Antara tanda-tanda isu ini tidak boleh dipandang enteng adalah apabila Duta China ke Malaysia Dr. Huang Huikang membuat kenyataan tentang kepentingan kaum Cina di Jalan Petaling. China turut mengeluarkan kad khas buat orang China di seberang laut. Meski pun Malaysia tegas dalam isu kewarganegaraan, isyarat perlu diberi kepada Beijing bahawa urusan dalaman negara Malaysia – sekali pun melibatkan mereka yang berketurunan Cina – tidak boleh diizinkan kepada campur tangan China.

12. Isu Bahasa Mandarin: sepatutnya China tidak mengulangi hegemoni kuasa-kuasa Barat yang mengutamakan Bahasa ibunda mereka semata-mata tanpa penghormatan kepada Bahasa ibunda negara-negara lain, terutama sekali negara kecil. Pemimpin Malaysia pula perlu memberi penekanan pada Bahasa Melayu sebagai Bahasa antarabangsa dan menganjurkan order multipolar bukan hanya dalam konteks politik, tetapi juga dalam konteks Bahasa.

13. Isu akses Maklumat: kebanyakan projek berskala gergasi China di Malaysia sukar untuk dikaji kerana kekurangan akses maklumat terbuka yang boleh dicapai secara atas talian. Hal ini pastinya membimbangkan kerana terdapat beberapa kes di mana syarikat milik China ini didapati bermasalah dalam pengurusan projek di negara-negara lain seperti China Communication Construction Company (CCCC).

14. Isu aset Ketenteraan: keputusan Malaysia untuk membeli empat kapal laut dari China bagi tujuan ketenteraan turut mengundang pertimbangan yang lebih mendalam. Hal ini demikian kerana kapal milik tentera China diketahui sering ‘berkonfrontasi’ dengan TLDM di ZEE milik Malaysia seperti yang pernah dialami KD Kedah tidak berapa lama dahulu. Sewajarnya syarikat anak tempatan diberi keutamaan penuh dalam projek aset strategik negara ini.

15. Isu Jentera China: projek pembangunan infrastruktur di Malaysia juga tidak dapat dinafikan bakal diusahakan oleh jentera-jentera berat dari China. Tiadakah syarikat milik anak tempatan yang boleh diberi peluang bagi menyediakan kemudahan jentera ini? Kerajaan Malaysia perlu mempertimbangkan langkah yang boleh memberi manfaat kepada kontraktor serta jentera yang dioperasikan anak tempatan.

16. Isu Teknologi China: setakat ini boleh dikatakan tiada hitam putih yang jelas diisytiharkan tentang manfaat pemindahan teknologi dari China yang boleh memanfaatkan kapasiti syarikat atau agensi milik awam Malaysia di bawah projek-projek infrastruktur di Malaysia.

17. Isu peluang pekerjaan: projek-projek gergasi China di Malaysia turut membawa bersama para buruh dari tanah China. Malah baru-baru ini luas tersebar syarat pengambilan kerja yang melibatkan beberapa posisi dalam projek pembangunan Laluan Rel Pantai Timur (ECRL) yang hanya menerima pekerja yang boleh berbahasa Mandarin sahaja. Kerajaan Malaysia perlu mengambil serius isu ini agar diskriminasi sebegini tidak berterusan.

18. Isu Import China: kadar kebergantungan serta hubungan perdagangan yang pesat dengan China turut menimbulkan kebimbangan. Meski pun China merupakan rakan dagang utama Malaysia, namun potensi untuk berlakunya pengurangan eksport kita ke China serta lambakan import yang memudaratkan dari China tidak boleh dipandang mudah. Maka Malaysia perlu untuk menambah nilai dalam produk eksport ke China dan dalam masa yang sama mempelbagaikan destinasi import agar kebergantungan kepada import China dapat dioptimumkan.

19. Isu peluang anak negeri: Projek ECRL dikatakan bakal memberi faedah kepada para penduduk di sekurang-kurangnya tiga negeri iaitu Kelantan, Terengganu, dan Pahang. Namun demikian, anak negeri di ketiga-tiga negeri tersebut kurang diberi peluang yang sepatutnya dalam proses pembinaan ECRL ini. Anak negeri Pantai Timur juga sepatutnya dilibatkan secara lebih intensif dan pada peringkat yang tertinggi dalam pembuatan keputusan berkaitan projek ECRL ini, bukannya hanya sekadar menjadi pemerhati atau mendapat peluang kerja yang ibarat ‘melukut di tepi gantang’ semata-mata.

Oleh:

Abdul Muein Abadi
Penulis ialah Pensyarah Program Sains Politik, Universiti Kebangsaan Malaysia (UKM)


Lima Orang Pelayar Ini Sanggup Merentasi Laluan Maut Demi Membuktikan Sejarah!

Sepasukan pendayung Jepun dan Taiwan yang berani telah berjaya menyalin semula laluan laut penghijrahan kuno yang menggunakan perahu batang tradisional.

Pada suatu Ahad di waktu tengah hari, selepas dua cubaan gagal, seorang lelaki Taiwan, tiga lelaki Jepun, dan seorang wanita Jepun telah menaiki sebuah kanu kayu berukuran 7.6 meter panjang, 70 sentimeter lebar (24.93 kaki panjang kali 27.56 inci lebar) dan mendayung sejauh 200 km (125 batu) dari Daerah Taitung, tenggara Taiwan, ke Pulau Yonaguni, Okinawa.

Selama lebih dua hari dua malam, mereka mengira latitud di laut mengikut matahari, perjalanan mereka mengikut gugusan bintang, dan mereka menolok kelajuan angin dan arah mata angin. Mereka sedaya-upaya cuba mengikuti cara kuno dalam projek perlayaran tersebut.Kesemua kru berangkat untuk melakukan perlayaran

MENGAPA MELAYARI BLACK STREAM?

Projek ini merupakan salah satu daripada pelayaran serupa yang dipersetujui pada tahun 2017 di antara National Museum of Nature, Jepun, dengan Museum of Prehistory, Taiwan. Ketua pasukan, Yosuke Kaifa, memberitahu wartawan Jepun bahawa para pakar arkeologi merasakan penghijrahan awal manusia ke Jepun adalah dengan menggunakan tiga laluan dan salah satu daripadanya dikenali sebagai Black Stream. Laluan ini mengalir daripada Filipina ke arah timur laut melepasi Jepun. Beliau menambah bahawa projek itu “bertujuan untuk menambah pengetahuan akan betapa sukarnya untuk melakukan perjalanan tersebut.”

Berkisar mengenai legenda Black Stream, pendayung berumur 47 tahun yang dikenali sebagai Koji Hara telah memberitahu wartawan dari Japanese Times bahawa gelora laut itulah yang “membawa kanu (canoe) dan apa yang kami lakukan hanya mengemudinya sekali-sekala.” Kenyataan tersebut sememangnya berupaya menggondol hadiah utama tahun 2019 bagi kategori merendah diri (memandangkan betapa sukarnya perlayaran tersebut, namun Koji tidak meletakkan kredit yang banyak pada dirinya).

Beliau menambah, “Saya tidak boleh bayangkan bagaimana manusia menjelajah pada 30,000 tahun dahulu, namun bagi perjalanan ini, saya berpendapat mereka telah mempertaruhkan nyawa mereka”. Sebaik sahaja kanu yang dinaiki itu berlabuh di pesisir pulau, beberapa ratus penduduk tempatan menyambut mereka penuh riang.

PERSOALAN SEKITAR PARA PELAYAR KUNO YANG MEREDAH BLACK STREAM

Anda mungkin mengingati rancangan televisyen Jepun bertajuk Takeshi Castle yang disiarkan di antara tahun 1986 hingga 1990 di mana rakyat marhaen Jepun menolak sesama sendiri untuk maju ke hadapan. Arkeologi Jepun turut mempunyai pegangan yang sama apabila berkaitan dengan perdebatan tarikh pendaratan pertama di kepulauan itu. Zaman pendudukan manusia di Jepun sebelum 10,000 SM yang ditakrifkan melalui penarikan tembikar telah dinamakan sebagai Zaman Paleolitik Jepun dan mengunjur sehingga permulaan Zaman Mesolitik Jomon iaitu lebih kurang 14,000 SM. Para pendayung awal telah tiba pada zaman Paleolitik lebih kurang di antara 2.6 juta hingga 15,000 tahun dahulu.

Sementara sebahagian ahli arkeologi masih berpendapat pelayar pertama tiba sekitar tahun 40,000 SM, sebahagian lagi berpendapat bahawa teori tersebut mempunyai bukti yang meragukan dan pelayar pertama telah berkanu ke sana lebih kurang 35,000 SM.

Dan kita mesti mengambil kira bahawa sebahagian ahli arkeologi percaya bahawa pelayar mungkin telah tiba di Kepulauan Jepun sejak 100,000 tahun dahulu ketika Zaman Ais sedangkan mengikut catatan di dalam Facts and Details, Jepun bersambung dengan benua Asia melalui jambatan tanah ke Semenanjung Korea di selatan dan Delta Sungai Amur (kini berada di antara China dan Rusia) melalui Pulau Sakhalin di utara.

OLOKAN YANG MENGABURI KOMUNITI ARKEOLOGI JEPUN

Reputasi global Arkeologi Paleolitik Jepun telah diperlekehkan dan dimalukan oleh sebuah skandal yang dikenali sebagai Olokan Paleolitik Jepun yang akhirnya terbongkar ekoran sebuah kisah yang diterbitkan oleh Mainichi Shimbun pada 5hb November, 2000. Shinichi Shimura merupakan seorang ahli arkeologi negeri yang dihormati telah mengambil gambar ‘artifak palsu’ secara rahsia di tapak Kamitakamori dan beliau telah ditangkap pada masa itu juga.

Artikel Japan Times ini menerangkan bahawa ahli arkeologi telah membuat pengumuman antarabangsa sehari selepas penangkapan gambar artifak palsu tersebut. Beliau telah mengumumkan “penemuan” artifak tersebut namun sejurus selepas itu beliau telah mengaku bersalah mengenai seluruh rancangan untuk mengundurbelakangkan pentarikhan tapak tersebut.

Semenjak penemuan olokan tersebut, pentarikhan di antara 40,000 hingga 50,000 SM di Jepun akan diragui dan maafkan saya, saintis telah memberikan ‘purata’ pendaratan manusia pertama lebih kurang 35,000 SM walaupun dengan cara yang paling tidak saintifik. Namun begitu anda faham apa yang saya maksudkan.

Ekoran keaslian artifak yang menyokong kehadiran manusia pra 35,000 SM di kepulauan Jepun diragui, penganjur pelayaran kamu yang baru ini telah menjauhkan diri mereka dan mendasari laluan mereka mengikut penemuan relik yang bertarikh 30,000 tahun dahulu di Kepulauan Ryukyu.

Sebuah artikel di dalam World-Archeology telah membincangkan ‘enam gua batu kapur dan kawasan rekahan di pulau tersebut” yang membongkar tulang manusia berumur lebih kurang 30,000 hingga 20,000 tahun dahulu termasuklah tetulang seorang “budak perempuan berumur enam tahun yang meninggal lebih kurang 32,000 tahun dahulu.”

Belayar di Black Stream di dalam kanu kayu sambil menggunakan matahari, bulan, bintang dan angin di samping melihat, menghidu, merasa, dan mendengar semua yang dilakukan oleh orang yang melakukannya pada 32,000 tahun dahulu pastinya memberikan lima pendayung ini sesuatu yang tidak dapat dicapai oleh mana-mana saintis PHD yang meneroka menggunakan model hipotesis.

Ini adalah pengalaman arkeologi yang paling mentah tanpa sebarang olokan. Tunggu dulu. Ada sesiapa yang menyiasat keberadaan baling-baling pada kanu tersebut? Kita pernah terkena sebelum ini!

Pasukan pendayung dari Jepun dan Taiwan tiba di Pulau Yonagumi, Okinawa sekaligus berjaya meniru semula penghijrahan manusia di antara Taiwan dan Okinawa kira-kira 30 000 tahun lalu melalui Black Stream.

TERJEMAHAN:

Ashley Cowie. (9 Julai 2019). Five Bold Navigators Master the Deadly ‘Black Stream’ After 32 000 Years. Ancient Origins. https://www.ancient-origins.net/news-history-archaeology/black-stream-0012264